3. การประกอบธุรกิจของแต่ละสายผลิตภัณฑ์

กลุ่มสารสนเทศและโทรคมนาคม

ภาพรวม

กลุ่มฯ จำแนกธุรกิจออกเป็น 2 ส่วนงานหลัก คือ ธุรกิจด้านโทรคมนาคม และธุรกิจด้านคอมพิวเตอร์
โดยหน่วยงานด้านโทรคมนาคมเป็นผู้ให้บริการครบวงจรงานระบบพื้นฐานโทรคมนาคม
เป็นตัวแทนจำหน่ายผลิตภัณฑ์สื่อสารโทรคมนาคม
รวมทั้งเป็นผู้ให้บริการอินเทอร์เน็ตไร้สายความเร็วสูง ส่วนหน่วยงานด้านคอมพิวเตอร์
เป็นผู้ให้บริการครบวงจรงานระบบการเงิน การธนาคาร ระบบสารสนเทศ และระบบคอมพิวเตอร์

ในปี 2552 ภาครัฐมีนโยบายกระตุ้นเศรษฐกิจผ่านกิจกรรมต่างๆ
ทำให้หน่วยงานราชการมีกำลังซื้อมากขึ้นและมีแนวโน้มเพิ่มขึ้นต่อไป
ในขณะที่ภาคเอกชนมีการซื้อลดน้อยลง อนึ่ง
แนวโน้มตลาดต้องการจัดจ้างคนภายนอกทำงานมากกว่าทำงานด้วยตนเอง (Outsourcing) กลุ่มฯ
จึงได้เตรียมบุคลากรและมีความพร้อมเพื่อรองรับงานต่างๆ เหล่านั้น
ซึ่งจะสามารถสร้างรายได้ระยะยาวได้อย่างต่อเนื่อง

ฝ่ายธุรกิจโทรคมนาคม

-   ลักษณะและการจัดหาผลิตภัณฑ์หรือบริการ

ฝ่ายฯ เป็นผู้จัดจำหน่ายสินค้าและให้บริการครบวงจรในการออกแบบ จัดหา และติดตั้งระบบต่างๆ
ได้แก่

-   ระบบสื่อสารในองค์กรของภาครัฐและเอกชน ทั้งระบบที่เป็นโครงข่ายเสียง (Voice)
    โครงข่ายข้อมูล (Data Network) และระบบการให้บริการลูกค้าสัมพันธ์ (Contact
    Center) รวมถึงการให้บริการในการจัดหาอุปกรณ์และการบริหารจัดการระบบแบบเบ็ดเสร็จ
    (Total ICT Solution) โดยปัจจุบัน ฝ่ายฯ เป็นผู้แทนจำหน่ายสินค้า
    และการให้บริการจากบริษัทชั้นนำของโลก เช่น NORTEL, 3COM เป็นต้น

-   ระบบการจัดการด้านความปลอดภัยของระบบโครงข่ายสื่อสาร (Network Security
    System) สำหรับองค์กรภาครัฐและเอกชน

นอกจากนี้ ฝ่ายฯ ยังเป็นผู้แทนจำหน่ายและให้บริการผลิตภัณฑ์หลักชั้นนำ เช่น McAfee, Tipping
Point, Check Point, Trend Micro และจัดหา Turnkey Solution ให้กับลูกค้าอีกด้วย

สำหรับลักษณะการจัดหาผลิตภัณฑ์เพื่อให้บริการนั้น ส่วนใหญ่เป็นการนำเข้าจากต่างประเทศ
ภายใต้สัญญาการเป็นตัวแทนจำหน่าย
จะมีเพียงอุปกรณ์เฉพาะบางส่วนเท่านั้นที่นำเข้าหรือสั่งซื้อจากตัวแทนจำหน่ายสินค้านั้นๆ โดยตรง
สำหรับการเข้าร่วมประมูลหรือซื้อขายในลักษณะที่เป็นการขายโครงการแบบเบ็ดเสร็จ (Turn-Key
Project) เท่านั้น

-   การตลาดและภาวะการแข่งขัน

ปัจจุบันความต้องการในองค์กรของภาครัฐและเอกชนที่จะนำเทคโนโลยีต่างๆ มาใช้
เพื่อเสริมสร้างศักยภาพและคงความได้เปรียบในตลาดมากขึ้น
การบริหารจัดการในเรื่องของความปลอดภัยในระบบเป็นอีกด้านหนึ่งที่ได้รับความสนใจเช่นกัน
จึงส่งผลให้ฝ่ายฯ มีโอกาสในการจำหน่ายสินค้าและการบริการมากขึ้นตามไปด้วย

แม้ในปัจจุบันตลาดจะมีการแข่งขันสูงทั้งด้านราคาและการให้บริการจากบริษัทต่างๆ
ทั้งในและต่างประเทศ ฝ่ายฯ ยังคงได้เปรียบคู่แข่งขัน
เนื่องจากการทำตลาดในธุรกิจนี้มาเป็นเวลานานกว่า 20 ปี
ทำให้มีฐานลูกค้าที่สำคัญจำนวนมากยังคงให้ความไว้วางใจ
และเชื่อถือในการให้บริการที่ดีและมีคุณภาพของฝ่ายฯ เป็นระยะเวลาอันยาวนาน ซึ่งส่งผลให้ฝ่ายฯ
มีผลประกอบการที่ดีตลอดมา

นอกจากนี้ ฝ่ายฯ มีการพัฒนาด้านบุคลากรอย่างสม่ำเสมอ
โดยให้พนักงานทุกระดับมีโอกาสได้ศึกษาฝึกอบรมในด้านต่างๆ ที่เกี่ยวข้องกับธุรกิจของกลุ่มฯ
อย่างต่อเนื่อง ทั้งจากสถาบันในประเทศและต่างประเทศ
เพื่อให้พนักงานได้เพิ่มพูนความรู้ความสามารถและทักษะพร้อมปฎิบัติงานได้อย่างมีประสิทธิภาพ

-   งานที่ยังไม่ได้ส่งมอบและโครงการในอนาคต

ปัจจุบันฝ่ายฯ มีโครงการที่สำคัญซึ่งอยู่ในระหว่างดำเนินการ ได้แก่
โครงการจัดซื้อระบบชุมสายโทรศัพท์จำนวน 6 ระบบ ของกรมป้องกันและบรรเทาสาธารณภัย
โครงการปรับปรุงระบบโทรศัพท์ของมหาวิทยาลัย สุโขทัยธรรมาธิราช
รวมทั้งอยู่ระหว่างดำเนินงานระบบโทรคมนาคมให้กับลูกค้าภาคเอกชนอีกหลายโครงการ เช่น
โครงการปรับปรุงระบบการเชื่อมต่อแบบ SIP Trunk โครงการส่วนขยายระบบ Call Center
และโครงการปรับปรุงระบบโทรศัพท์โรงแรม เป็นต้น

ในอนาคตฝ่ายฯ มีโครงการที่จะเข้าร่วมประมูลงานต่างๆ ของหน่วยงานราชการและรัฐวิสาหกิจ
ที่สำคัญ เช่น โครงการติดตั้งระบบบริการลูกค้าสัมพันธ์แบบหลายสื่อ (Multi Channel Contact
Center) โครงการบริหารจัดการด้านความปลอดภัยของโครงข่ายคอมพิวเตอร์ (Network
Security) โครงการให้บริการและติดตั้งระบบโครงข่ายเสียงและข้อมูล
ตลอดจนโครงการติดตั้งระบบสื่อสารแบบหลายทาง (Unified Communications) เป็นต้น

ฝ่ายโครงข่ายโทรคมนาคม

-   ลักษณะและการจัดหาผลิตภัณฑ์หรือบริการ

ฝ่ายฯ เป็นผู้จัดจำหน่ายและให้บริการครบวงจร ตั้งแต่การสำรวจพื้นที่ ออกแบบระบบ จัดหา ติดตั้ง
ทดสอบ ดำเนินการรวมทั้งรับประกันคุณภาพสำหรับอุปกรณ์ระบบสื่อสารโทรคมนาคมขนาดใหญ่
ทั้งระบบ สื่อสารผ่านใยแก้วนำแสง ระบบสื่อสารผ่านไมโครเวฟ ระบบสื่อสารผ่านดาวเทียม
รถถ่ายทอดสัญญาณเคลื่อนที่ผ่านดาวเทียม และระบบ Base Station ของโทรศัพท์เคลื่อนที่
โดยนำเสนอผลิตภัณฑ์ทั้งแบบนำเข้าจากต่างประเทศ
และผลิตภัณฑ์ในประเทศที่มีคุณภาพมาตรฐานดีตามประเภทของงาน และความต้องการของลูกค้า

นอกจากนี้ ฝ่ายฯ ยังเป็นผู้แทนจำหน่ายและให้บริการติดตั้ง
รวมถึงบริการหลังการขายของผลิตภัณฑ์ตู้สาขา NEC และ LG-Nortel

-   การตลาดและภาวะการแข่งขัน

การแข่งขันค่อนข้างสูง และมีแนวโน้มจะคงความรุนแรงต่อไป เนื่องจากนโยบาย e-Auction
ของรัฐบาล งานโครงการส่วนใหญ่เป็นงานประมูล ซึ่งคู่แข่งส่วนหนึ่งเป็นบริษัทต่างชาติ

ฝ่ายฯ ให้ความสำคัญกับคุณภาพงานบริการ โดยนำเสนอสินค้าที่เหมาะสมกับสภาพธุรกิจ
และความต้องการของลูกค้า เน้นการให้บริการที่รวดเร็วมีประสิทธิภาพ
แม้ราคาเป็นปัจจัยสำคัญปัจจัยหนึ่ง

กลุ่มลูกค้างานโครงการส่วนใหญ่เป็นรัฐวิสาหกิจและราชการ กลุ่มลูกค้าของระบบโทรศัพท์ หรือระบบ
สื่อสารในองค์กรขนาดกลาง ได้แก่ ธุรกิจโรงแรม ธนาคาร องค์กรทั่วไปที่ไม่ใช่ราชการ และ
Supply Chain ต่างๆ ด้วยคุณภาพ ประสบการณ์ และการดำรงอยู่ในธุรกิจนี้เป็นเวลานาน
รวมถึงชื่อเสียงของบริษัทฯ ทำให้ลูกค้ามีความเชื่อมั่นในบริษัทฯ
จึงเป็นปัจจัยสนับสนุนที่สำคัญในการแข่งขัน

-   งานที่ยังไม่ได้ส่งมอบและโครงการในอนาคต

ฝ่ายฯ มีโครงการที่อยู่ระหว่างดำเนินการ ได้แก่ โครงการจ้างเหมาออกแบบ ติดตั้ง
โครงข่ายสายเคเบิลใยแก้วนำแสง
สำหรับโครงการพัฒนาระบบเครือข่ายสารสนเทศเพื่อพัฒนาการศึกษาของสำนักงานคณะกรรมการการอุดมศึกษา
และงานจ้างซ่อมปรับปรุงสถานีดาวเทียมภาคพื้นดินของกรมการทหารสื่อสาร จำนวน 2 โครงการ

ฝ่ายฯ มุ่งที่จะหาพันธมิตรใหม่ๆ
ทั้งที่เป็นผู้ผลิตและตัวแทนจัดหาระบบอุปกรณ์สื่อสารด้านโทรคมนาคมต่างๆ
ให้เหมาะสมกับความต้องการของลูกค้า ทั้งราคาและเทคโนโลยี โดยมีแผนเข้าร่วมประมูลงานต่างๆ
ของหน่วยงานราชการและรัฐวิสาหกิจที่สำคัญๆ ไม่เพียงแต่ในกลุ่มผู้ให้บริการโทรคมนาคมเท่านั้น
แต่ยังมุ่งเป้าไปยังองค์กรขนาดใหญ่ที่มีเครือข่ายระบบสื่อสารเป็นของตัวเองด้วย

แผนกเลิร์นนิ่ง มีเดีย

-   ลักษณะและการจัดหาผลิตภัณฑ์หรือบริการ

แผนกฯ ดำเนินธุรกิจด้านการพัฒนาหลักสูตร และฝึกอบรมด้านเทคโนโลยีสารสนเทศและการสื่อสาร
(ICT) โดยหลักสูตรที่เปิดสอน
ได้รับการออกแบบและพัฒนาให้เหมาะสมกับกลุ่มของผู้เรียนแต่ละกลุ่มโดยเฉพาะ
และเน้นการนำไปใช้งานได้จริง รวมทั้งการจัดงานสัมมนา ให้กับหน่วยงานทั้งภาครัฐและเอกชน
มีลูกค้าครอบคลุมทุกระดับ ตั้งแต่เด็ก เยาวชน นักศึกษา ข้าราชการ พนักงานภาครัฐและเอกชน
และผู้เกษียณอายุ นอกจากนี้ แผนกฯ ได้จัดอบรมหลักสูตร Train-the-Trainer
ด้านการใช้เทคโนโลยีสารสนเทศและการสื่อสารให้กับบุคคลากรในหน่วยงานภาครัฐและเอกชน
รวมถึงการเปิดบริการเช่าห้องฝึกอบรมคอมพิวเตอร์ ให้กับบริษัทในกลุ่ม และหน่วยงานอื่นๆ ที่สนใจ

แผนกฯ เป็นผู้ดูแลและบริหารงาน “ชมรมคอมพิวเตอร์และอินเทอร์เน็ตเพื่อผู้สูงวัย” (OPPY CLUB)
ซึ่งเปิดให้บริการฝึกสอนการใช้ ICT ให้กับสมาชิกของชมรมฯ ตั้งแต่ปี 2543 จนถึงปัจจุบัน
มีสมาชิกเข้าชมรมฯ มากกว่า 3,800 คน นอกจากนี้
ยังมีกิจกรรมที่เน้นสร้างความสนุกสนานเพลิดเพลิน อาทิเช่น การท่องเที่ยว งานประดิษฐ์ งานศิลปะ
เป็นต้น

นอกเหนือจากการมีหลักสูตรที่ดีแล้ว แผนกฯ ยังให้ความสำคัญในการใช้บุคลากรที่มีความรู้ ความ
สามารถ และประสบการณ์การสอนเพียงพอ อีกทั้งปรับปรุงสถานที่จัดสอน Software และ
Hardware ให้มีความทันสมัยอยู่เสมอ

-   การตลาดและภาวะการแข่งขัน

หลักสูตรฝึกอบรม ICT ทั่วไป สภาพการแข่งขันในตลาดค่อนข้างสูง
ผู้ให้บริการต้องแข่งขันกันทั้งในด้านคุณภาพและราคา ส่วนหลักสูตรอบรม ICT
สำหรับผู้สูงวัยและผู้บริหารระดับ สูง
การแข่งขันด้านการฝึกอบรมการใช้เทคโนโลยีสารสนเทศและการสื่อสารสำหรับผู้สูงวัยในตลาดยังค่อนข้างต่ำ
ซึ่งทางแผนกฯ จะเน้นตลาดกลุ่มนี้เป็นหลัก อย่างไรก็ตาม
คู่แข่งทางการตลาดที่สำคัญที่จะมองข้ามไม่ได้ คือ
กิจกรรมทางสังคมและกิจกรรมส่งเสริมสุขภาพที่ผู้สูงวัยให้ความสนใจ

สำหรับช่องทางการนำเสนอบริการของแผนกฯ นั้น แผนกฯ ดำเนินการประชาสัมพันธ์ผ่านสื่อต่างๆ
เช่น หนังสือพิมพ์ นิตยสาร วิทยุ โทรทัศน์ อีกทั้งแจ้งไปยังลูกค้าเก่าเมื่อมีหลักสูตรใหม่เพิ่มขึ้น
ซึ่งลูกค้ากลุ่มนี้ยังสามารถชักจูงและแนะนำลูกค้าใหม่ ได้ด้วย นอกจากนี้ แผนกฯ
มีแผนการประชาสัมพันธ์หลักสูตรฝึกอบรมและกิจกรรมต่างๆ ผ่านทางพันธมิตรธุรกิจ อาทิเช่น
โครงการเมืองไทย Smile Club ของ เมืองไทยประกันชีวิต เป็นต้น

-   โครงการในอนาคต

แผนกฯ มีโครงการขยายฐานลูกค้ากลุ่มผู้สูงวัย โดยจับมือกับหน่วยงานทั้งภาครัฐและเอกชน เช่น
โครงการให้บริการอบรมการใช้ไอซีทีให้กับประชาชนผู้ด้อยโอกาส ผู้สูงอายุ และผู้พิการ
การจัดฝึกอบรมวิทยากรด้านการใช้เทคโนโลยีสารสนเทศและการสื่อสาร (Train-the-trainer)
ซึ่งเป็นโครงการของกระทรวงเทคโนโลยีสารสนเทศและการสื่อสาร
และสนับสนุนงานด้านการฝึกอบรมไอซีทีให้กับโครงการต่างๆ ของกลุ่ม ICT
รวมถึงการวิจัยและพัฒนาระบบ e-Learning และ e-Portfolio
เพื่อรองรับความต้องการของหน่วยงานภาครัฐและภาคเอกชนต่อไป

บริษัท ล็อกซเล่ย์ ไวร์เลส จำกัด

-   ลักษณะและการจัดหาผลิตภัณฑ์หรือบริการ

บริษัทฯ เป็นบริษัทย่อยของ บริษัท ล็อกซเล่ย์ จำกัด (มหาชน) ดำเนินธุรกิจโทรคมนาคม
โดยแบ่งออกเป็น 4 ธุรกิจหลัก คือ

1. ผลิตภัณฑ์สื่อสารโทรคมนาคม (Telecom Product) เป็นตัวแทนจำหน่ายอุปกรณ์ของ
Enterprise Products เช่น Aastra PABX (เดิมคือ Ericsson PABX) และ Huawei
Telecom Products เช่น DWDM & SDH รวมถึงให้บริการติดตั้งและการบำรุงรักษาหลังการขาย

2. ผลิตภัณฑ์สื่อสารไร้สาย (Wireless Broadband Solution & Product)
เป็นตัวแทนจำหน่ายอุปกรณ์ของ Motorola เช่น Moto Wi4 อันได้แก่ Canopy, WiMAX, Wi-Fi
mesh และ Broadband Over Power Line ให้บริการ Wireless transmission
solution ต่างๆ เช่น Free Space Object (FSO), Radio Frequency Repeater (RF
Repeater) และ Microwave

3. Professional Service ให้บริการบริหารงานโครงการ บริการด้านงานวิศวกรรม,
(Engineering Services), RF Design, Outsourcing Service
และให้บริการปรับปรุงคุณภาพเครือข่ายโทรศัพท์มือถือด้วยเทคนิคต่างๆ เช่น

-   การปรับปรุงเครือข่ายเพื่อเพิ่มประสิทธิภาพการให้บริการ

-   การแก้ไขจุดอับสัญญาณ (Hole fill to improve coverage)

-   เพิ่มอุปกรณ์ทวนสัญญาณขยายสัญญาณ(Repeater, Multi-carrier power
    amplification)

-   เพิ่มเครือข่ายสื่อสัญญาณให้ครอบคลุมภายในอาคารมากขึ้น เพื่ออำนวยความสะดวกให้ลูกค้า

บริษัทฯ ให้ความสำคัญในการคัดสรรคู่ค้า ผู้ผลิต
ทีมงานที่มีประสบการณ์และมีความชำนาญเข้าร่วมงานในแต่ละโครงการ เพื่อขยายฐานการตลาด
ตลอดจนเลือกสรรผลิตภัณฑ์ที่ดีมีความนำสมัย สามารถสนองความต้องการของลูกค้าได้

4. ให้บริการ Wireless Broadband
บริษัทได้รับใบอนุญาตให้เป็นผู้ประกอบกิจการโทรคมนาคมประเภท 3
จึงได้ขยายงานด้านบริการเป็นผู้ให้บริการสื่อสารข้อมูลความเร็วสูงโดยใช้เทคโนโลยีการสื่อสารไร้สายมาให้บริการ
เช่น Internet Broadband, Voice over IP, Video Surveillance (CCTV),
Virtual Private Network (VPN) ในกลุ่มลูกค้าองค์กร

-   การตลาดและภาวะการแข่งขัน

บริษัทฯ
มีนโยบายดำเนินธุรกิจโดยการเสนอสินค้าให้เป็นไปตามความประสงค์ของลูกค้าอย่างครบถ้วนเหมาะสม
มีการให้บริการทั้งก่อนและหลังการขายตลอด 24 ชั่วโมง ลูกค้าส่วนใหญ่ของบริษัทฯ
เป็นหน่วยงานราชการและเอกชน บริษัทฯ
มีช่องทางการจำหน่ายหลากหลายรูปแบบทั้งการจำหน่ายผ่านตัวแทนและการจำหน่ายตรงโดยพนักงานของบริษัทฯ
นอกจากนี้ยังมีการจำหน่ายผ่านผู้รับเหมาก่อสร้างของงานโครงการต่างๆรวมถึงการเข้าประมูลงานเอง

ด้านการแข่งขันของธุรกิจนี้แม้จะมีการแข่งขันค่อนข้างสูง
แต่ด้วยผลงานที่ได้รับความไว้วางใจจากลูกค้ามายาวนาน
รวมถึงการพัฒนาคุณภาพและบริการอย่างต่อเนื่องและทันสมัย
จึงไม่เป็นปัญหาต่อการแข่งขันของบริษัทฯ มากนัก บริษัทฯ
ยังสร้างความสัมพันธ์ที่ดีกับกลุ่มลูกค้าอย่างจริงใจทำให้ลูกค้าเชื่อถือและแนะนำลูกค้าต่อกัน
จึงสามารถขยายฐานลูกค้าได้อย่างต่อเนื่อง

-   โครงการในอนาคต

บริษัทฯ เน้นการทำธุรกิจที่มีผลตอบแทนดี
เป็นโครงการที่สามารถขยายธุรกิจและสร้างรายได้ให้อย่างต่อเนื่อง
อีกทั้งเป็นประโยชน์ต่อสาธารณชนและประเทศชาติ
และให้บริการบำรุงรักษาสินค้าให้แก่ลูกค้าอย่างรวดเร็วและมีประสิทธิภาพ นอกจากนี้บริษัทฯ
ยังมีเป้าหมายที่จะเป็นส่วนหนึ่งในโครงการขยายบริการและปรับปรุงคุณภาพเครือข่ายโทรศัพท์มือถือ
CDMA ไปยัง 51 จังหวัดในภูมิภาคต่างๆ ทั่วประเทศอีกด้วย เช่น งาน RF Optimization
และโครงการขยายโครงข่าย CDMAจำนวน 400 สถานี ของบริษัท กสท โทรคมนาคม จำกัด
(มหาชน) เป็นต้น

บริษัท ล็อกซบิท จำกัด (มหาชน)

-   ลักษณะและการจัดหาผลิตภัณฑ์หรือบริการ

บริษัทฯ ให้บริการแบบครบวงจรในด้านเทคโนโลยีสารสนเทศ
และเทคโนโลยีสื่อสารด้านการโทรคมนาคม โดยเน้นด้านธุรกรรมอัตโนมัติ ประกอบด้วย
ระบบตอบรับอัตโนมัติ ระบบจ่ายเงินโดยสื่ออิเล็กทรอนิกส์ ธุรกิจการพัฒนาสื่ออิเล็กทรอนิกส์
ระบบการจัดการและจัดเก็บเอกสาร ระบบฝาก-ถอนเงินอัตโนมัติ
ระบบหักบัญชีเช็คระหว่างธนาคารโดยการแลกเปลี่ยนภาพเช็คแทนตัวเช็ค (ICAS)
เพื่อเพิ่มประสิทธิภาพและลดเวลาในการสั่งจ่ายเงิน พร้อมเครื่องอ่านและเก็บภาพเช็ค
อุปกรณ์คอมพิวเตอร์ขนาดใหญ่ งานเครือข่ายด้านการสื่อสารข้อมูล โทรศัพท์สาธารณะ
ซึ่งให้บริการทั้งทางด้านการจัดหา ติดตั้งรวมถึงการบำรุงรักษา เป็นต้น

ปัจจุบันกลยุทธ์และรูปแบบการให้บริการการนั้นเป็นสิ่งสำคัญอย่างยิ่งสำหรับการแข่งขันในเชิงพาณิชย์
บริษัทฯ
จึงต้องทำการศึกษาตลาดและความต้องการของลูกค้าพร้อมทั้งการหาผลิตภัณฑ์ที่สอดคล้องเพื่อนำเสนอ
ดังนั้นสินค้าที่จะจำหน่ายนั้นต้องถูกปรับปรุงและมีการเปลี่ยนแปลงให้ทันและสอดคล้องกับความต้องการนั้นๆ
ทั้งทางด้านเทคโนโลยีสารสนเทศ และโทรคมนาคม
สินค้าที่นำเสนอต้องเป็นสินค้าที่ผ่านเกณฑ์มาตรฐานซึ่งใช้อยู่แพร่หลายทั่วโลก
บริษัทฯให้ความสำคัญการพัฒนาบุคลากร โดยจะต้องเรียนรู้เพิ่มเติมเพื่อให้สามารถดูแล
และให้การปรึกษาในด้านเทคนิค
หรือพัฒนาโปรแกรมสำหรับบางผลิตภัณฑ์โดย้ที่ได้รับอนุญาตจากผู้ผลิตเพื่อให้ทันต่อความต้องการของลูกค้าในกลุ่มธุรกิจการเงินการธนาคารได้
ไม่ได้เป็นเพียงผู้แทนจำหน่ายเท่านั้น ซึ่งถือเป็นการเพิ่มมูลค่าของการให้บริการแก่ลูกค้าด้วย

-   การตลาดและภาวะการแข่งขัน

กลุ่มลูกค้าเป้าหมายของบริษัท ฯ ได้แก่ กลุ่มธุรกิจธนาคาร สถาบันการเงิน
และกลุ่มธุรกิจโทรคมนาคมที่เป็นผู้ให้บริการและเจ้าของเครือข่ายทั้งภาครัฐ รัฐวิสาหกิจ และเอกชน
เนื่องจากความหลากหลายของอุปกรณ์สินค้าและการบริการ
รวมถึงการเปลี่ยนรูปแบบในการให้บริการและการนำเสนอเพื่อชิงความได้เปรียบสินค้าและการบริการ
จึงต้องได้รับการพัฒนาให้มีคุณสมบัติ และรูปแบบที่ตรงตามความต้องการของตลาดอยู่ตลอดเวลา

อย่างไรก็ตามบริษัทฯ ยังมีความได้เปรียบเมื่อเทียบกับคู่แข่ง ทั้งนี้เพราะบุคลากรของบริษัทฯ
มีความเชี่ยวชาญในการให้บริการและดูแลรักษาที่สามารถแก้ไขได้เอง
และตอบสนองความต้องการของกลุ่มลูกค้าได้รวดเร็ว นอกจากนี้บริษัทฯ
ยังเน้นการนำสินค้าที่มีคุณภาพและมีความเหมาะสมกับความต้องการขั้นพื้นฐานของ
ลูกค้าเข้ามาจำหน่าย รวมทั้งการให้บริการเสริมหลังการขายอย่างต่อเนื่อง ทำให้บริษัทฯ
ได้รับความไว้วางใจจากลูกค้า

-   งานที่ยังไม่ได้ส่งมอบและโครงการในอนาคต

บริษัทฯ มีโครงการต่อเนื่องในการติดตั้งเครื่องฝาก และเครื่องถอนเงินสดอัตโนมัติ
การพัฒนาโปรแกรมเพื่อเพิ่มประสิทธิภาพในการทำงานของระบบ
และงานติดตั้งระบบให้กับธนาคารต่างๆ

สำหรับโครงการในอนาคต บริษัทฯ
มีเป้าหมายที่จะให้บริการแบบครบวงจรมากกว่าการจำหน่ายทั่วไป
โดยจะจับมือกับพันธมิตรที่มีศักยภาพในด้านต่างๆดำเนินธุรกิจประเภท Business Outsourcing
ซึ่งเป็นธุรกิจบริการที่สามารถเพิ่มฐานรายได้อย่างต่อเนื่อง บริษัทฯ
มีโครงการให้บริการด้านการสื่อสารและการจัดเก็บข้อมูล
นอกจากนั้นยังมีโครงการสำหรับเครื่องอ่านและถ่ายภาพเช็คพร้อมระบบ
ซึ่งเป็นระบบที่ธนาคารแห่งประเทศไทยจะนำมาบังคับใช้ในปีนี้

นอกจากนี้
บริษัทฯได้ตระหนักถึงการตอบแทนสังคมและชุมชนโดยได้เริ่มจัดตั้งโครงการความรับผิดชอบของธุรกิจต่อสังคม
เพื่อสังคมและชุมชน โดยร่วมกับบริษัทต่างๆในเครือ
รวมทั้งบริษัทคู่ค้าจากต่างประเทศและการสนับสนุนจากบริษัทแม่
เพื่อดำเนินโครงการต่อเนื่องในการให้ความช่วยเหลือและสนับสนุนโรงเรียนในต่างจังหวัดในด้านเทคโนโลยี

บริษัท โปรเฟสชั่นนัล คอมพิวเตอร์ จำกัด

-   ลักษณะและการจัดหาผลิตภัณฑ์หรือบริการ

บริษัทฯ ดำเนินธุรกิจด้านการวางระบบสารสนเทศแบบครบวงจร ได้แก่ การจำหน่าย ให้เช่า
และบริการดูแลรักษา Computer Hardware, Software, Network, Site preparation
รวมถึงการให้บริการปรึกษาด้านเทคโนโลยี สารสนเทศ การพัฒนา Application Program
และการบริหารจัดการศูนย์คอมพิวเตอร์ด้วยบุคลากรมืออาชีพ

เพื่อสร้างความมั่นใจให้กับลูกค้า
นอกจากการเข้าเป็นสมาชิกก่อตั้งของกลุ่มอุตสาหกรรมซอฟต์แวร์ของสภาอุตสาหกรรมแห่งประเทศไทย
บริษัทฯ ยังพัฒนาตนเองให้อยู่ในระดับมาตรฐานจนได้รับการรับรองระบบการบริหารงานคุณภาพ
ตามมาตรฐาน ISO 9001:2000 จากสถาบันรับรองมาตรฐานไอเอสโอ (สรอ.) เมื่อปี พ.ศ.
2546 และในปี พ.ศ. 2552 บริษัทฯ ได้รับการรับรองมาตรฐาน ISO 9001:2008, มาตรฐาน
The Capability Maturity Model for Software (SW-CMM) Level 2 เมื่อปี พ.ศ.
2548 และในปี 2551 บริษัทฯ ได้รับการรับรองมาตรฐาน The Capability Maturity Model
Integration Level 2 (CMMI) ซึ่งเป็นการปรับปรุงระบบการพัฒนาSoftware Development
ให้เข้าสู่มาตรฐานสากล โดยวางแนวคิดการพัฒนาให้เข้าสู่โครงสร้าง SOA
อันเป็นมาตรฐานที่ลูกค้าหลายรายต้องการจะไปในอนาคต

นอกจากการพัฒนาสินค้าแล้ว บริษัทฯยังให้ความสำคัญในการพัฒนาบุคลากรเช่นกัน
โดยมีแผนพัฒนาทีมงานพัฒนาซอฟท์แวร์ ให้ได้รับการรับรอง CMMI และทีม IT Outsourcing
ให้ได้รับการรับรอง ITIL (Information Technology Infrastructure Library)
Certification ซึ่งปัจจุบันบริษัทฯ มีพนักงานที่ผ่านการทดสอบในหลายสาขารวมกันมากกว่า 150
ใบรับรอง

บริษัทฯได้เห็นความสำคัญของการพัฒนาการศึกษาและชุมชน
ดังนั้นเพื่อให้เกิดโอกาสที่เท่าเทียมกันต่อนักเรียน ครู และประชาชนทั่วไปในเขตภูมิภาค บริษัทฯ
ได้บริจาคสิ่งของและส่งเสริมความรู้ทางด้านเทคโนโลยีสารสนเทศ ณ โรงเรียนพุทธมงคลวิทยา
จังหวัดอุทัยธานี โดยส่งพนักงานและผู้เชี่ยวชาญจากบริษัท ไอ บี เอ็ม
ร่วมถ่ายทอดความรู้ทางด้านคอมพิวเตอร์ พร้อมทั้งแนะนำหลักสูตรพัฒนาครูให้สามารถสร้างเนื้อหา
สำหรับระบบการเรียนการสอนทางไกลได้
นอกจากนี้ยังได้ช่วยเหลืองานด้านสังคมโดยการร่วมทอดกฐิน ณ วัดไทรน้อย จ.พระนครศรีอยุธยา
อีกทั้งร่วมสนับสนุนการสร้างสุขา ของชมรมส่งเสริมสุขาสะอาด ตั้งแต่ปี 2549 เป็นต้นมา

-   การตลาดและภาวะการแข่งขัน

สถานการณ์ทางการเมืองที่เกิดขึ้นในปัจจุบัน ส่งผลกระทบโดยตรงต่อธุรกิจ
ก่อให้เกิดการชะลอตัวในการจัดซื้อ จัดทำโครงการด้าน IT ของภาครัฐ บริษัทฯ
ยังคงเน้นการนำเสนอแนวทาง และบริการที่มีคุณค่าคุณภาพมาตรฐาน
ในราคายุติธรรมเพื่อแก้ปัญหาและพัฒนาธุรกิจของลูกค้าให้เจริญก้าวหน้าขึ้น
และสามารถแข่งขันกับผู้ค้ารายอื่นได้ โดยเน้นการควบคุมคุณภาพและคุณค่าของสินค้า การจัดส่ง
รวมถึงการบริหารการจัดการที่มีประสิทธิภาพ และการพัฒนาความสามารถของพนักงานอย่างต่อเนื่อง
สำหรับสินค้าที่จัดจำหน่ายนั้น บริษัทฯ คัดสรรผลิตภัณฑ์จากผู้ผลิตชั้นนำที่ได้มาตรฐานคุณภาพ เช่น
IBM, HP, CISCO, Oracle, และ Microsoft นำเสนอให้กับลูกค้า

ลูกค้ากลุ่มเป้าหมายของบริษัทฯ ได้แก่ หน่วยงานราชการ รัฐวิสาหกิจ กลุ่มธุรกิจโทรคมนาคม
ธุรกิจสุขภาพ บริษัทเอกชนและธนาคาร โดยการจำหน่ายผ่านตัวแทนและพนักงานขายของบริษัทฯ

-   งานที่ยังไม่ได้ส่งมอบและโครงการในอนาคต

บริษัทฯ มีโครงการที่อยู่ระหว่างการดำเนินการส่งมอบหลายโครงการ ได้แก่
โครงการบริษัทกรุงไทยคอมพิวเตอร์เซอร์วิสเซส จำกัด โครงการกรมบัญชีกลาง
และโครงการกรมสรรพากร โครงการสำนักงานปลัดกระทรวงการคลัง โครงการกรมสรรพสามิต
เป็นต้น

สำหรับโครงการในอนาคต บริษัทฯ
มีโครงการบริหารศูนย์คอมพิวเตอร์ของกรมสรรพากรและกองทุนเงินให้กู้ยืมเพื่อการศึกษา
โครงการเช่าเครื่อง Mainframe การท่าเรือแห่งประเทศไทย ซึ่งเป็นโครงการต่อเนื่องทุกปี
โครงการจัดหาเครื่องคอมพิวเตอร์แม่ข่ายทดแทนสำนักงานระดับภาคของกรมสรรพากร
โครงการจัดหาเครื่องคอมพิวเตอร์แม่ข่ายทดแทนเครื่องเดิม (Database Consolidate)
และโครงการ Data warehouse ส่วนขยาย ของบริษัทกรุงไทยคอมพิวเตอร์เซอร์วิสเซส จำกัด
และโครงการพัฒนาระบบงานของกรมสรรพสามิต

บริษัท เน็ทวัน เน็ทเวิร์ค โซลูชั่น จำกัด

-   ลักษณะและการจัดหาผลิตภัณฑ์หรือบริการ

บริษัท เน็ทวัน เน็ทเวิร์ค โซลูชั่น จำกัด ให้บริการในลักษณะของ Data Communication
System Integrator โดยจำหน่ายและให้เช่าซื้ออุปกรณ์เครือข่ายและระบบคอมพิวเตอร์
รวมถึงการออกแบบและติดตั้งโครงสร้าง เครือข่ายและดูแลระบบที่เป็นลักษณะของ Mission
Critical โดยใช้เทคโนโลยี Convergence สำหรับ ข้อมูล เสียง และภาพ
โดยผ่านเครือข่ายหรือโครงสร้างของอินเตอร์เน็ท ทั้งนี้ การให้บริการรวมถึงการออกแบบระบบ
ให้คำปรึกษา จัดหา ติดตั้ง บริหารจัดการ และการให้บริการบำรุงรักษาระบบเครือข่าย
ให้กับลูกค้าประเภทธุรกิจขนาดกลางจนถึงธุรกิจขนาดใหญ่

-   การตลาดและภาวะการแข่งขัน

ถึงแม้ในตลาดของธุรกิจด้านระบบเครือข่ายจะมีคู่แข่งอยู่หลายราย
แต่บริษัทฯสามารถยืนอยู่เหนือคู่แข่งในหลาย ๆ ด้าน ทั้งนี้ เพราะบริษัทฯ
มีชื่อเสียงในด้านความเป็นมืออาชีพ รวมถึงมีผลิตภัณฑ์ที่ได้รับความเชื่อถือในตลาด
และสามารถทำงานได้โดยปราศจากปัญหาในภายหลัง

โดยบริษัทฯ ได้ดำเนินธุรกิจโดยอาศัยสินค้าที่มีคุณภาพจากบริษัทคู่ค้าที่มีชื่อเสียงของโลก เช่น Cisco
System Inc., F5 Networks, Blue Coat และ Microsoft เป็นต้น แม้ว่าบริษัทฯ
ไม่ได้เป็นผู้แทนจำหน่ายแต่ ผู้เดียวของผู้ร่วมค้ารายใดก็ดี แต่บริษัทฯ
สามารถนำเสนอการบริการที่มีคุณภาพและแตกต่างจากคู่แข่งให้แก่ลูกค้า
โดยการมีทีมที่ดีทั้งด้านการขายและการสนับสนุนทางเทคนิคเพื่อความพึงพอใจของลูกค้าเป็นหลัก

ปัจจุบันการพัฒนาด้านการสื่อสารทางอินเตอร์เน็ทอย่างต่อเนื่องในประเทศ ได้ส่งเสริมให้บริษัทฯ มี
ช่องทางในการขายอุปกรณ์และบริการอย่างต่อเนื่อง รวมทั้ง บริษัทฯ
มีผลิตภัณฑ์และบริการหลากหลายที่สามารถนำเสนอให้กับลูกค้าตั้งแต่ผู้ให้บริการสายเครือข่าย
ผู้ให้บริการอินเตอร์เน็ท และองค์กรขนาดกลางถึงองค์กรขนาดใหญ่
ซึ่งช่วยให้ลูกค้าสามารถบริหารการใช้งานระบบได้อย่างมีประสิทธิภาพ
และสามารถใช้ประโยชน์ในการใช้อินเตอร์เน็ทได้อย่างสูงสุดสำหรับธุรกิจ

-   งานที่ยังไม่ได้ส่งมอบและโครงการในอนาคต

ในปัจจุบัน บริษัทฯ มีงานที่อยู่ในระหว่างส่งมอบคือ โครงการของบริษัท ทีโอที จำกัด (มหาชน)
บริษัทปตท. จำกัด (มหาชน) และการดูแลระบบเครือข่ายของลูกค้าระดับใหญ่อีกหลายโครงการ

ในอนาคต บริษัทฯ จะดำเนินการขยายงานด้านระบบรักษาความปลอดภัยของข้อมูลและเครือข่าย
ระบบสื่อสารภาพและเสียงผ่านระบบเครือข่าย และงานให้การบริการประเภท IT Outsourcing
ซึ่งคาดว่าจะเป็นที่ต้องการของตลาดอย่างมาก

นอกจากนี้ บริษัทฯ
ยังมีนโยบายที่จะรักษาไว้ซึ่งคุณภาพซึ่งรวมถึงมาตรการในการพิจารณาความมั่นคงของลูกค้าและคู่ค้า
โดยพยายามที่จะไม่ให้เกิดปัญหาในการเรียกเก็บเงินและมีนโยบายการบริหารสินค้าคงคลังให้มีจำนวนที่เหมาะสมไม่ให้สูงเกินไป
และเพิ่มความระมัดระวังในการลงทุนโดยไม่จำเป็นกับสินค้าที่อาจไม่เป็นที่ต้องการของตลาด
รวมถึงเพิ่มความระมัดระวังในการลงทุนในโครงการระยะยาวที่ต้องใช้เงินลงทุนสูง

บริษัท ดิจิตอล สกรีน เพลย์ จำกัด

-   ลักษณะและการจัดหาผลิตภัณฑ์หรือบริการ

บริษัทฯ เป็นบริษัทในเครือของบริษัท เน็ทวัน เน็ทเวิร์ค โซลูชั่น จำกัด
ดำเนินธุรกิจหลักด้านการให้บริการการเรียนการสอนผ่านอินเตอร์เน็ท
โดยมีลูกค้าสำคัญคือมหาวิทยาลัยราชภัฏพระนคร ที่ได้มีการทำสัญญาการให้บริการแบบ One-Stop
Service ในการให้บริการอินเตอร์เน็ทสำหรับนักศึกษาทั้งที่อยู่ในมหาวิทยาลัยราชภัฏ
พระนครและการเรียนการสอนผ่านอินเตอร์เน็ทผ่านเครือข่ายจากนอกสถาบัน ซึ่งบริษัทฯ
มีทีมงานที่เป็นผู้เชี่ยวชาญทั้งทางด้าน Multimedia
และทางด้านเทคนิคที่ให้บริการอยู่ในมหาวิทยาลัยราชภัฏพระนครมากกว่า 6 ปี

-   การตลาดและภาวะการแข่งขัน

จุดเด่นของบริษัทฯ
คือการที่มีพนักงานที่มีความรู้ความเชี่ยวชาญในการให้บริการได้ทั้งในด้านของระบบการเรียนการสอนผ่านอินเตอร์เน็ท
และการให้บริการด้านเครือข่ายที่สอดคล้องผสมผสานกันได้เป็นอย่างดี
ซึ่งทำให้สามารถที่จะขยายงานในด้านนี้ออกไปได้อย่างเต็มประสิทธิภาพ
อีกทั้งการแข่งขันในตลาดทางด้านนี้ยังมีจำนวนจำกัด ประกอบกับลูกค้ามีความเชื่อมั่นในบริษัทฯ
ซึ่งถือเป็นข้อได้เปรียบทางการแข่งขันในตลาด ทำให้บริษัทฯ
ได้รับการต่อสัญญาอย่างต่อเนื่องในปีที่ผ่านมา

-   โครงการในอนาคต

ในอนาคตบริษัทฯ จะมีการพัฒนาระบบเพื่อให้บริการแก่มหาวิทยาลัยและบริษัทต่าง ๆ
ที่ต้องการสนับสนุนการเรียนรู้ผ่านระบบอินเตอร์เน็ทตามนโยบายของรัฐบาลให้มากขึ้น นอกจากนี้
บริษัทฯ ยังวางแผนอย่างต่อเนื่องที่จะพัฒนาอุปกรณ์ Set-top Box
และระบบการเรียนการสอนผ่านอินเตอร์เน็ทสำหรับบุคคลทั่วไปที่มีงบประมาณจำกัด
เพื่อขยายฐานการศึกษาสำหรับทุกคนในประเทศ

บริษัท โมบาย อินโนเวชั่น จำกัด

-   ลักษณะและการจัดหาผลิตภัณฑ์หรือบริการ

บริษัทฯ ดำเนินธุรกิจให้บริการระบบบริหารและจัดการพิกัดตำแหน่งยานพาหนะ (Fleet
Management System) แบบ Real Time ในรูปแบบ Application Service Provider
(ASP) รายแรกของประเทศไทย ภายใต้ชื่อ Fleet Expert
ที่เป็นการทำงานร่วมกันของเทคโนโลยีสื่อสารอันทันสมัยของระบบเครือข่ายโทรศัพท์เคลื่อนที่ GSM
เทคโนโลยีระบบรับ-ส่งสัญญาณดาวเทียม GPS และเทคโนโลยีระบบแผนที่ดิจิตอล
เพื่อใช้ในการค้นหา และติดตามตำแหน่งของยานพาหนะ ที่อยู่ในระหว่างการปฏิบัติงาน ณ
เวลาปัจจุบันได้ในทันที ทำให้ผู้ใช้งานสามารถรับรู้ตำแหน่งที่แน่นอนของยานพาหนะ
ด้วยค่าพิกัดแสดงตำแหน่งบนแผนที่ ที่มีความถูกต้องและแม่นยำสูง ทั้งยังสามารถควบคุม
ตรวจสอบความเคลื่อนไหว สถานะการขับขี่ยานพาหนะ โดยระบบสามารถแสดงระยะทางขับขี่
และความเร็วในการขับขี่ ได้อย่างแม่นยำ ตลอดจนรายงานการใช้งานต่าง ๆ โดยละเอียด
ผ่านระบบสื่อสารบนหน้าจอคอมพิวเตอร์ จากศูนย์ควบคุมการปฏิบัติงานหรือสำนักงานได้ในทันที

-   การตลาดและภาวะการแข่งขัน

บริษัทฯ มุ่งเน้นคุณภาพของสินค้าและการบริการที่ดี มีการพัฒนาสินค้าอย่างต่อเนื่อง
ให้ความสำคัญในการดูแลลูกค้า ทั้งด้านฝึกอบรม
และการให้คำแนะนำทางด้านเทคโนโลยีตลอดระยะสัญญา ด้วยราคาที่สมเหตุสมผล
กลุ่มลูกค้าเป้าหมาย ได้แก่ องค์กรที่ต้องบริหารจัดการพาหนะต่างๆ
ซึ่งมีช่องทางการจำหน่ายทั้งการขายตรง และขายผ่านตัวแทน
สำหรับสภาวะการแข่งขันนั้นมีแนวโน้มในการใช้กลยุทธ์ทั้งด้านราคา และการให้บริการที่หลากหลาย

-   งานที่ยังไม่ได้ส่งมอบและโครงการในอนาคต

บริษัทฯ
มุ่งให้บริการระบบบริหารและตรวจสอบพิกัดตำแหน่งยานพาหนะให้กับธุรกิจลอจิสติกส์ทุกประเภท
รวมถึงรถยนต์ส่วนบุคคล และขยายธุรกิจไปยังประเทศเพื่อนบ้านตามพื้นที่ที่สัญญาณโทรศัพท์ GSM
ครอบคลุมถึง โดยบริษัทฯ จะมีการลงทุนเพิ่มเติมในด้านอุปกรณ์และเทคโนโลยีต่างๆ ที่ทันสมัย
เพื่อการดำเนินงานที่มีประสิทธิภาพ และสามารถตอบสนองความต้องการของลูกค้าได้

  -----------------------------------------------------------------------
  กลุ่มธุรกิจเทคโนโลยี

  -----------------------------------------------------------------------

ภาพรวม

กลุ่มฯ แบ่งประเภทธุรกิจเป็น 3 ส่วน คือ 1) ธุรกิจเทคโนโลยีด้านการพิมพ์และข้อมูล 2)
ธุรกิจคอนซูเมอร์อิเล็คทรอนิกส์ และ 3) ธุรกิจอสังหาริมทรัพย์และบริการ

ในปี 2552 หน่วยธุรกิจในกลุ่มฯ ได้เป็นผู้ขายต่อบริการโทรศัพท์เคลื่อนที่ 3G
จึงเป็นการเสริมให้กลุ่มฯ มีรายได้จากการขาย Airtime นอกจากนี้กลุ่มฯ
ยังสามารถมีรายได้ต่อเนื่องระยะยาวจากการทำธุรกิจให้เช่าพื้นที่ในศูนย์จำหน่ายอุปกรณ์มือถือ “VM
Center” ด้วยเช่นกัน จึงเป็นการสร้างความมั่นใจได้ว่ากลุ่มฯ จะสามารถทำรายได้ให้บริษัทฯ
ได้อย่างต่อเนื่อง

ฝ่ายคอนซูเมอร์อิเล็กทรอนิกส์

-   ลักษณะและการจัดหาผลิตภัณฑ์หรือบริการ

ฝ่ายฯ เป็นผู้นำเข้าและตัวแทนจำหน่ายเครื่องโทรศัพท์เคลื่อนที่ทุกระบบ
เพื่อจำหน่ายภายใต้ตราสินค้าของบริษัทฯ และได้รับการแต่งตั้งจาก Sony Ericsson
ให้เป็นผู้ดำเนินการศูนย์บริการซ่อมบำรุงหลังการขายของเครื่องโทรศัพท์เคลื่อนที่ Sony Ericsson
นอกจากนี้ ในปลายปี 2552 ฝ่ายฯ ได้รับเลือกจาก บริษัท ทีโอที จำกัด (มหาชน)
ให้เป็นผู้ขายต่อบริการโทรศัพท์เคลื่อนที่ 3G หรือเรียกว่า MVNO (Mobile Virtual Network
Operator) ซึ่งบริษัทฯ ได้รับใบอนุญาตจากคณะกรรมการกิจการโทรคมนาคมแห่งชาติ (กทช.)
ให้เป็นผู้ประกอบกิจการโทรคมนาคมแบบที่หนึ่ง จึงทำให้สามารถดำเนินการขายต่อบริการ
โทรศัพท์เคลื่อนที่ 3G ได้ตั้งแต่เดือนธันวาคม 2552 เป็นต้นไป ซึ่งจะทำให้ฝ่ายฯ
สามารถทำรายได้เพิ่มในส่วนของ Airtime ในระยะยาว

-   การตลาดและภาวะการแข่งขัน

ปัจจุบันธุรกิจโทรศัพท์มือถืออยู่ในช่วงรอยต่อของเทคโนโลยีที่เน้นเรื่องความรวดเร็วของการรับส่งข้อมูลและคุณสมบัติการใช้งานที่รองรับความบันเทิงด้านต่างๆ
มากขึ้น เช่น ดูหนังฟังเพลง เกมส์ ฯลฯ ดังนั้น การใช้ระบบ 3G
ที่มีความสามารถรับ-ส่งข้อมูลด้วยความเร็วสูง จะทำให้ฝ่ายฯ ในฐานะ MVNO จะมีรายได้จาก
Airtime การใช้งานของลูกค้าด้วย ซึ่งฝ่ายฯ
วางแผนการจัดจำหน่ายโดยเน้นการให้บริการด้านข้อมูล (Data) มากกว่าด้านเสียง (Voice)
โดยเน้นกลุ่มลูกค้าองค์กรเป็นหลัก

-   โครงการในอนาคต

ฝ่ายฯ วางแผนการจัดจำหน่ายโทรศัพท์มือถือ 3G
ที่สามารถเข้าถึงการใช้งานในชีวิตประจำวันมากขึ้น
โดยนำเสนอรูปแบบและแอพพลิเคชั่นที่หลากหลายเพื่อให้เหมาะสมกับแต่ละกลุ่มผู้ใช้งาน นอกจากนี้
ฝ่ายฯ จะมุ่งเน้นการสร้างความแตกต่างในการให้บริการด้านข้อมูล
เพื่อให้ผู้ใช้บริการสามารถใช้ระบบ 3G ได้อย่างมีประสิทธิภาพยิ่งขึ้น

ฝ่ายการพิมพ์ และเทคโนโลยี

-   ลักษณะและการจัดหาผลิตภัณฑ์หรือบริการ

ฝ่ายฯ ดำเนินธุรกิจเกี่ยวกับอุตสาหกรรมการพิมพ์ โดยเป็นตัวแทนจำหน่ายเครื่องพิมพ์
อุปกรณ์การพิมพ์ ชิ้นส่วนอะไหล่ที่ใช้ในการพิมพ์
รวมทั้งให้บริการซ่อมบำรุงรักษาเครื่องพิมพ์หลังการขาย ฝ่ายฯ ยังให้บริการด้านคำปรึกษา
และแนะนำขั้นตอนกระบวนการพิมพ์ทั้งหมด ซึ่งนอกจากกระบวนการพิมพ์ของเครื่องพิมพ์แล้ว
ยังประกอบไปด้วย ขั้นตอนก่อนพิมพ์ และหลังพิมพ์ ฝ่ายฯ
เป็นผู้นำเข้าเครื่องและเป็นตัวแทนบริษัทเจ้าของเทคโนโลยีโดยตรง ได้แก่
เครื่องพิมพ์ระบบออฟเซตของ Miyakoshi จากประเทศญี่ปุ่น
และเครื่องพิมพ์ความเร็วสูงข้อมูลแปรเปลี่ยนได้ (Digital Variable Inkjet) ของ Kodak
Versamark จากประเทศสหรัฐอเมริกา นอกเหนือจากเครื่องพิมพ์ความเร็วสูง ทางฝ่ายฯ
ยังเป็นตัวแทนจำหน่ายเครื่องพิมพ์ดิจิตอลขนาดเล็กเพื่อเติมเต็มความต้องการให้กับตลาดการพิมพ์
โดยมีลูกค้าประกอบด้วย หน่วยงานราชการ และเอกชน
ที่มีปริมาณงานพิมพ์สูงและเป็นข้อมูลแปรเปลี่ยนได้

-   การตลาดและภาวะการแข่งขัน

  กลยุทธ์ของฝ่ายฯ ได้ถูกขับเคลื่อนให้มุ่งสู่การขายสินค้าที่มีคุณภาพที่สุด รวมทั้งการให้บริการที่ดีที่สุด

ให้กับลูกค้า โดยลูกค้าหลักของฝ่ายฯ คือ หน่วยงานราชการ และ
บริษัทเอกชนที่ต้องการความรวดเร็วและ แม่นยำของสินค้าเกี่ยวกับการพิมพ์ ฝ่ายฯ
มุ่งเน้นที่จะทำการขายตรงให้กับลูกค้าที่มีความเป็นไปได้สูงที่จะซื้อ สินค้าของฝ่ายฯ

ความต้องการงานพิมพ์ในภาวะปัจจุบันมีการเปลี่ยนแปลงจากการพิมพ์ข้อมูลแปรเปลี่ยนได้ แบบขาวดำ
มาเป็นงานพิมพ์ข้อมูลแปรเปลี่ยนได้แบบสีมากขึ้น ดังจะเห็นได้จากใบแจ้งหนี้ของบัตรเครดิตต่างๆ
ใบแจ้งหนี้ค่าโทรศัพท์ ซึ่งในตลาดผลิตภัณฑ์เครื่องพิมพ์แปรเปลี่ยนได้แบบสี
จะมีเครื่องพิมพ์ชนิดนี้ไม่มากนัก แต่มีความต้องการเครื่องพิมพ์ข้อมูลแปรเปลี่ยนได้แบบสีมากขึ้น
โดยส่วนใหญ่คู่แข่งจะมีราคาในการพิมพ์ระยะยาวสูง (operating cost)
ในขณะที่ผลิตภัณฑ์ของฝ่ายฯ จะช่วยลูกค้าประหยัดค่าใช้จ่ายในระยะยาว
และสามารถคืนทุนให้กับลูกค้าหรือสร้างกำไรต่อเนื่องได้ ซึ่งความต้องการของตลาดสีดังกล่าว
และข้อได้เปรียบของผลิตภัณฑ์ทางด้านต้นทุนการพิมพ์ จะทำให้ฝ่ายฯ
มีโอกาสในการขยายตลาดในกลุ่มลูกค้าใหม่ ในขณะที่ฝ่ายฯ
ยังคงให้ความเชื่อมั่นต่อลูกค้าเดิมว่าจะยังได้รับการดูแลหลังการขายอย่างมีประสิทธิภาพ

-   โครงการในอนาคต

  ฝ่ายฯ มีเป้าหมายในการขยายฐานลูกค้าเพื่อให้คลอบคลุมกับทุกตลาดการพิมพ์ โดยการจำหน่าย

สินค้าหลากหลายรุ่น หลากหลายสินค้า โดยมุ่งขยายตลาดเครื่องพิมพ์ความเร็วสูง ดิจิตอลสี
และครอบคลุม ผลิตภัณฑ์การพิมพ์อย่างครบวงจรในส่วนของภาครัฐ และเน้นด้านเครื่องพิมพ์
Digital Inkjet ขนาดเล็กในตลาด ภาคเอกชน

ฝ่าย Intelligent Communications

-   ลักษณะและการจัดหาผลิตภัณฑ์หรือบริการ

ฝ่ายดำเนินธุรกิจในการให้คำปรึกษาและพัฒนางานด้านการนำเทคโนโลยี RFID
มาประยุกต์ใช้งานแบบครบวงจร ทำการวิเคราะห์
ออกแบบระบบที่สอดคล้องและตอบสนองความต้องการของลูกค้า (RFID Solution Provider)
โดยการนำเสนอให้กับกลุ่มลูกค้าอุตสาหกรรมต่างๆ เช่น Logistic & Supply Chain
Management การจัดการกระบวนการ (Process Management)
การให้บริการและระบบรักษาความปลอดภัย (Service and Security)
ธุรกิจการปศุสัตว์และทะเบียนสัตว์ (Farming and Livestock)
การตรวจสอบย้อนกลับของสินค้าและกระบวนการผลิต (Traceability)
การจัดการห้องสมุดอัจฉริยะ (Intelligent Library Management)
รวมถึงการจัดจำหน่ายอุปกรณ์ RFID (RFID Hardware Vender)
นำเข้าและจัดจำหน่ายอุปกรณ์ที่เกี่ยวข้องกับ RFID และ Bar Code โดยทางฝ่ายฯ
ได้เป็นพันธมิตรธุรกิจ (Business Partner) อย่างเป็นทางการกับบริษัทชั้นนำทางธุรกิจ RFID
หลายบริษัท อาทิเช่น Motorola-Symbol, 3M และ Silicon Craft เป็นต้น

-   การตลาดและภาวะการแข่งขัน

ปัจจุบันมีการนำเทคโนโลยี RFID มาใช้ในการเพิ่มความถูกต้องและแม่นยำในการดำเนินธุรกิจ
เพื่อลดต้นทุนให้มีประสิทธิภาพยิ่งขึ้นจนสามารถเป็นจุดแข็งในการแข่งขันทางธุรกิจและได้มีการนำ
RFID มากำหนดเป็นมาตรฐานในการดำเนินธุรกิจร่วมกัน
ส่งผลให้ผู้ที่ดำเนินการธุรกิจภายในประเทศเกิดการปรับตัวอย่างรวดเร็ว เพื่อนำเทคโนโลยี RFID
มาใช้อย่างจริงจัง จึงทำให้มีผู้ประกอบการในธุรกิจนี้เกิดขึ้นหลายบริษัท

ฝ่ายได้กำหนดกลยุทธ์และเป้าหมายการดำเนินการธุรกิจโดยมุ่งเน้นการเป็นผู้นำในตลาด RFID
นำระบบที่มีประสิทธิภาพและมีผลงานความสำเร็จจากต่างประเทศเข้ามาจัดจำหน่าย
ซึ่งจะทำให้ลูกค้ามีความเสี่ยงลดลง พร้อมกันนี้ในการนำเสนอ ฝ่ายฯจะเน้นในการทดสอบ พัฒนา
ให้คำแนะนำในการแก้ปัญหาสำหรับขบวนการนำ RFID มาใช้งาน

แม้ว่าแนวโน้มการนำ RFID มาใช้งานในอุตสาหกรรมต่างๆ ภายในประเทศจะมีเพิ่มขึ้น
แต่ผู้ดำเนินธุรกิจด้านนี้ยังมีไม่มากนัก ฝ่ายฯ จึงมีคู่แข่งน้อย อีกทั้งฝ่ายฯ
ได้เป็นผู้จัดทำระบบตรวจสอบย้อนกลับสำหรับเนื้อโคขุนพันธ์กำแพงแสน
ของสหกรณ์ผู้เลี้ยงโคขุนพันธ์กำแพงแสน มหาวิทยาลัยเกษตรศาสตร์ ทำให้ฝ่ายฯ
เป็นผู้นำตลาดรายแรกในการนำระบบ RFID มาใช้ในการตรวจสอบย้อนกลับในระบบปศุสัตว์
ของประเทศไทยอย่างเต็มระบบ

-   โครงการในอนาคต

สำหรับเทคโนโลยี RFID นั้น
แม้ว่าจะเพิ่งเริ่มได้รับความสนใจและเป็นที่รู้จักกันมากขึ้นในระยะเวลาที่ผ่านมา ฝ่ายฯ ได้พัฒนา
Application ใหม่ๆ พร้อมทั้งการคิดค้นกระบวนการติดตั้ง และรูปแบบของ Tag, Reader
เพื่อให้สามารถตอบสนองการทำงานอย่างมีประสิทธิภาพตามความต้องการของลูกค้าในแต่ลักษณะธุรกิจ
โดยอยู่ระหว่างกระบวนการนำเสนอและพัฒนา เช่น การใช้ RFID กับงาน Logistic
การจัดการคลังสินค้าและการกระจายสินค้า การพัฒนา Application สำหรับขบวนการผลิตสินค้า
Document Tracking
การตรวจสอบย้อนกลับผลิตภัณฑ์ทั้งทางด้านอุตสาหกรรมและทางด้านการเกษตร การนำ RFID
ไปใช้ร่วมกับงาน ปศุสัตว์และการทำทะเบียนประวัติของสัตว์ และการปรับปรุงพันธุ์สัตว์
โดยได้รับความร่วมมือจากมหาวิทยาลัยชั้นนำของภาครัฐและหน่วยงานเอกชนที่เกี่ยวข้องอีกหลายหน่วยงาน

บริษัท ดาต้า มายนิ่ง จำกัด

-   ลักษณะและการจัดหาผลิตภัณฑ์หรือบริการ

บริษัทฯ ดำเนินธุรกิจด้านอินฟอร์เมชั่นเทคโนโลยี จำหน่ายระบบคอมพิวเตอร์ อุปกรณ์ต่อพ่วง
ระบบเครือข่าย และระบบงานอื่นๆ เช่น ซอฟต์แวร์ประยุกต์เฉพาะด้านและระบบข้อมูลต่างๆ เป็น
System Integrator วางระบบตั้งแต่โครงสร้างพื้นฐาน ไปจนถึงการให้บริการออกแบบระบบงาน
ที่มีความสลับซับซ้อน ตามความต้องการของลูกค้าแบบครบวงจร

-   การตลาดและภาวะการแข่งขัน

กลุ่มลูกค้าของบริษัทฯ ได้แก่
หน่วยงานที่มีการป้องกันและปราบปรามอาชญากรรมหน่วยงานที่เกี่ยวข้องกับการดูแลการฉ้อโกงในธุรกิจที่เกี่ยวกับการเงินทั้งภาครัฐและเอกชน
ซึ่งรวมถึงสถาบันการเงินที่ต้องนำข้อมูลมาใช้ในการวิเคราะห์
เพื่อสนับสนุนการป้องกันและปราบปรามการฟอกเงินและการสนับสนุนทางการเงินแก่การก่อการร้าย

-   โครงการในอนาคต

บริษัทฯ วางแผนขยายธุรกิจไปในกลุ่มลูกค้าผู้ประกอบธุรกิจเกี่ยวกับการเงิน ที่มิใช่สถาบันการเงิน
เพื่อให้สอดคล้องตามกฎหมายป้องกันและปราบปรามการฟอกเงินที่ขยายไปมีผลบังคับใช้ในธุรกิจประเภทต่างๆ
ที่มีความเกี่ยวข้องกับธุรกรรมทางการเงิน

บริษัท ล็อกซเล่ย์ พร็อพเพอร์ตี้ ดีเวลลอปเม้นท์ จำกัด

-   หน้าที่และความรับผิดชอบของหน่วยงาน

บริษัทฯ ประกอบธุรกิจด้านอสังหาริมทรัพย์ ให้บริการเช่าอาคารสำนักงานและให้เช่าป้ายโฆษณา
งานบริการรักษาความสะอาดและระบบสาธารณูปโภคอาคารสำนักงาน ตลอดจนงานด้านบริการอื่นๆ
แบบครบวงจร รวมทั้งทำการศึกษาความเป็นไปได้ของการลงทุนในอสังหาริมทรัพย์
โดยทำการค้นคว้า วิเคราะห์ข้อมูล และจัดทำรายงานสรุป
เพื่อเป็นแนวทางในการตัดสินใจในการเลือกลงทุนในโครงการที่ให้ผลตอบแทนดีที่สุด

-   ผลการดำเนินงานในปีที่ผ่านมาและโครงการในอนาคต

ในปี 2552 บริษัทฯ ได้ดำเนินการปรับปรุงอาคารล็อกซเล่ย์ – เสือป่า
เพื่อเป็นอาคารศูนย์จำหน่ายอุปกรณ์มือถือ ภายใต้ชื่อโครงการ VM Center
รวมไปถึงการศึกษาความเป็นไปได้ในการลงทุนอสังหาริมทรัพย์
บริเวณพื้นที่ในกรุงเทพและต่างจังหวัดหลายแห่ง เพื่อสร้างผลตอบแทนของบริษัทฯ อย่างต่อเนื่อง

  นอกจากนั้นบริษัทฯ เน้นการพัฒนา บุคคลากรและระบบงานต่างๆ
  เพื่อรองรับการให้บริการลูกค้าและการขยายงานด้านการพัฒนาอสังหาริมทรัพย์
  และงานบริการแบบครบวงจรอย่างต่อเนื่อง

  -----------------------------------------------------------------------
  กลุ่มธุรกิจงานโครงการ

  -----------------------------------------------------------------------

ภาพรวม

กลุ่มฯ ดำเนินธุรกิจด้านงานสาธารณูปโภค ได้แก่ ระบบสื่อสารโทรทัศน์และวิทยุ ระบบขนส่ง
ระบบพลังงาน ระบบไฟฟ้า ระบบการจัดการน้ำและของเสีย
โดยเข้าประมูลเพื่อเป็นผู้ให้บริการในโครงการต่างๆ ทั้งของภาครัฐ รัฐวิสาหกิจ และเอกชน
ทั้งในประเทศและต่างประเทศ โดยครอบคลุมตั้งแต่การสำรวจ ออกแบบ ติดตั้ง
พัฒนาระบบตามความต้องการของลูกค้า รวมทั้งทำการบำรุงรักษา
และให้คำปรึกษางานโครงการต่างๆ

ในปี 2552 รัฐบาลมุ่งใช้นโยบายไทยเข้มแข็ง
เพื่อเสริมความเป็นอยู่พื้นฐานของประชาชนให้มั่นคงยิ่งขึ้น ดังนั้น จากการที่กลุ่มฯ
มีเทคโนโลยีด้านระบบสาธารณูปโภคที่ทันสมัย ทั้งระบบสื่อสัญญาณ ระบบขนส่ง
ระบบไฟฟ้าและพลังงาน และระบบการจัดการน้ำ ทำให้กลุ่มฯ
ได้รับความไว้วางใจจากหน่วยงานทั้งภาครัฐ รัฐวิสาหกิจ และเอกชน
เป็นผู้ให้บริการงานระบบในโครงการต่างๆ อย่างสม่ำเสมอ

ฝ่ายกิจการโทรทัศน์และวิทยุ

-   ลักษณะและการจัดหาผลิตภัณฑ์หรือบริการ

ฝ่ายฯ ดำเนินธุรกิจโดยเป็นตัวแทนจำหน่ายอุปกรณ์เครื่องส่งโทรทัศน์ เครื่องส่งวิทยุ
อุปกรณ์สำหรับห้องผลิตรายการโทรทัศน์และวิทยุ รวมถึงเป็น System Integrator
เพื่อประมูลงานขาย ออกแบบ ติดตั้ง ก่อสร้างสถานีวิทยุและโทรทัศน์ ให้แก่หน่วยงานราชการ
รัฐวิสาหกิจ หน่วยงานเอกชน ที่เกี่ยวข้อง อีกทั้งยังให้ความร่วมมือกับหน่วยงานต่างๆ
ในการเผยแพร่ความรู้ด้านเทคโนโลยี ทดลองและทดสอบการออกอากาศในระบบดิจิตอล

ผลิตภัณฑ์ด้านโทรทัศน์และวิทยุส่วนใหญ่เป็นสินค้าเทคโนโลยี จึงจำเป็นต้องนำเข้าจากต่างประเทศ
เช่นประเทศสหรัฐอเมริกา ประเทศญี่ปุ่นและยุโรป รวมกับการจัดซื้อจากบริษัทคู่ค้าภายในประเทศ
ที่เป็นตัวแทนสินค้า

-   การตลาดและภาวะการแข่งขัน

จากพระราชบัญญัติการประกอบกิจการกระจายเสียงและกิจการโทรทัศน์ ฉบับล่าสุด มีความเป็นไปได้ที่จะก่อให้เกิดการเปลี่ยนแปลงทางเทคโนโลยีในการออกอากาศที่ทันสมัย ทั้งด้านโทรทัศน์และวิทยุในระบบดิจิตอล ซึ่งเพิ่มความสามารถในการออกอากาศได้ถึง 4-6 โปรแกรม ทำให้เกิดแรงกระตุ้นสำหรับลูกค้าในการขยายธุรกิจและปรับเปลี่ยนเทคโนโลยี ดังนั้นความต้องการในตลาดจึงยังสูงอยู่

กลุ่มลูกค้าของฝ่ายฯ เป็นหน่วยงานราชการ รัฐวิสาหกิจ
และเอกชนที่ประกอบกิจการด้านโทรทัศน์และวิทยุ เช่น กรมประชาสัมพันธ์
สถานีวิทยุโทรทัศน์กองทัพบก บริษัท อสมท จำกัด (มหาชน) สถานีวิทยุกระจายเสียงรัฐสภา
หน่วยบัญชาการทหารพัฒนา เป็นต้น

-   งานที่ยังไม่ได้ส่งมอบและโครงการในอนาคต

ฝ่ายฯ มีโครงการที่อยู่ระหว่างดำเนินการเพื่อส่งมอบในปี 2553 ดังนี้ โครงการจัดซื้อเครื่องส่งโทรทัศน์ ของกรมประชาสัมพันธ์ โครงการจัดซื้อเครื่องส่งวิทยุกระจายเสียง สำนักงานเลขาธิการสภาผู้แทนราษฎร โครงการจัดซื้อเครื่องส่งวิทยุกระจายเสียง สถานีวิทยุกระจายเสียงกองพลทหารปืนใหญ่ต่อสู้อากาศยาน โครงการจัดซื้อเครื่องส่งวิทยุกระจายเสียง ของกรมการทหารสื่อสาร โครงการปรับปรุงเครื่องส่งโทรทัศน์ และแผงสายอากาศ ททบ. 5 และโครงการปรับปรุงห้องส่งฯ และอุปกรณ์ห้องส่งวิทยุฯ ส่วนกลาง บริษัท อสมท จำกัด (มหาชน) 

ในอนาคต ฝ่ายฯ มีนโยบายขยายตลาดทั้งด้านสินค้าและการให้บริการ
โดยอยู่ระหว่างการศึกษาสินค้าที่จะตอบสนองความเปลี่ยนแปลงระบบการออกอากาศเป็นระบบดิจิตอล
สินค้าระบบสื่อสารโทรคมนาคมและไอที รวมถึงความเป็นไปได้ในการลงทุนร่วมกับภาคเอกชนต่าง ๆ

ฝ่ายระบบขนส่ง

-   ลักษณะและการจัดหาผลิตภัณฑ์หรือบริการ

ฝ่ายฯ ดำเนินธุรกิจประเภท System Integrator ในส่วนงานไฟฟ้า และเครื่องกล (E&M
Works) ซึ่งประกอบด้วย ระบบอาณัติสัญญาณรถไฟ (Railway Signalling) ระบบเก็บเงิน
และระบบควบคุมการจราจรบนทางด่วน (Toll Collection & Traffic Control System)

ผลิตภัณฑ์ของฝ่ายฯ ส่วนใหญ่เป็นการนำเข้ามาจากต่างประเทศ แล้วนำมาประกอบรวมเข้าเป็นระบบ
(Integrate) เพื่อจำหน่ายให้กับลูกค้า โดยฝ่ายฯ
ให้ความสำคัญกับการใช้อุปกรณ์นำเข้าที่ไม่มีผลกระทบต่อสิ่งแวดล้อม

-   การตลาดและภาวะการแข่งขัน

นโยบายของรัฐบาลที่ให้ความสำคัญกับงานก่อสร้างระบบสาธารณูปโภค
โดยเฉพาะการขนส่งทางถนนและระบบราง สร้างโอกาสธุรกิจให้กับฝ่ายฯ
โดยการเข้าร่วมประมูลงานระบบดังกล่าวจากหน่วยงานของรัฐวิสาหกิจที่รับผิดชอบ ได้แก่
การรถไฟแห่งประเทศไทย และการทางพิเศษแห่งประเทศไทย
โดยเป็นคู่ค้ากับบริษัทต่างชาติที่มีชื่อเสียงและมีเทคโนโลยีที่มีคุณภาพในราคาที่เหมาะสม เช่น
ประเทศทางยุโรป เป็นต้น เนื่องจากผลิตภัณฑ์ที่ฝ่ายฯ
นำเสนอเป็นผลิตภัณฑ์ที่ต้องใช้ผู้ชำนาญการเฉพาะ การแข่งขันจึงไม่รุนแรงมากนัก

-   โครงการในอนาคต

ติดตามความคืบหน้าแผนงาน และนโยบายในการพัฒนาระบบขนส่งของรัฐบาล
รวมทั้งพิจารณาความเป็นไปได้ทางธุรกิจในอนาคตอย่างต่อเนื่อง

ฝ่ายระบบควบคุม

-   ลักษณะและการจัดหาผลิตภัณฑ์หรือบริการ

ฝ่ายฯ ดำเนินธุรกิจงานวิศวกรรมเทคโนโลยีระบบควบคุม คือ ระบบควบคุมอัตโนมัติ (Automation
Control System), ระบบควบคุมและสั่งการระยะไกล (Supervisory Control and Data
Acquisition หรือ SCADA System) และระบบตรวจวัดข้อมูลโทรมาตร (Telemetry)
โดยส่วนใหญ่จะเป็นระบบขนาดใหญ่สำหรับงานสาธารณูปโภคและธุรกิจอุตสาหกรรมขนาดใหญ่
โดยให้บริการครบวงจรตั้งแต่การออกแบบระบบ การจัดซื้อจัดหา System Integration ติดตั้ง
ทดสอบ ฝึกอบรม และซ่อมบำรุง

ฝ่ายฯ มีพันธมิตรทางธุรกิจซึ่งเป็นเจ้าของเทคโนโลยีระบบควบคุมและระบบ SCADA
ที่มีผลิตภัณฑ์หลากหลาย มีเทคโนโลยีก้าวหน้า ผลงานและประสบการณ์ดี ดังนั้นฝ่ายฯ
จึงสามารถจัดซื้อจัดหาผลิตภัณฑ์หรือบริการได้ตรงตามความต้องการของลูกค้า

ฝ่ายฯ ให้บริการด้วยสำนึกในความรับผิดชอบต่อสิ่งแวดล้อมและสังคม โดยเฉพาะอย่างยิ่งฝ่ายฯ เป็น
ผู้ให้บริการในระบบโทรมาตรเพื่อติดตาม เฝ้าระวัง และเตือนภัยสภาพน้ำ สภาพอากาศ
และสิ่งแวดล้อม

-   การตลาดและภาวะการแข่งขัน

ถึงแม้ว่า ตลาดระบบควบคุมจะมีการแข่งขันสูง แต่ฝ่ายฯ
มีผลงานในระบบควบคุมของโครงการขนาดใหญ่ที่ต้องใช้เทคโนโลยีที่ก้าวหน้าและซับซ้อนที่ต้องใช้ประสบการณ์ในการบริหารโครงการ
อีกทั้งฝ่ายฯ มีประสบการณ์ในการทำงานร่วมกับบริษัทนานาชาติอย่างหลากหลาย
ทั้งที่เป็นเจ้าของเทคโนโลยีเอง และเป็นบริษัทรับเหมาข้ามชาติรายใหญ่ และปัจจุบัน ฝ่ายฯ
เป็นผู้ให้บริการระบบโทรมาตรรายเดียวที่มีผลงานระบบโทรมาตรทางอุทกวิทยาครบทั้ง 3 ด้าน คือ
ระบบโทรมาตรเพื่อการพยากรณ์น้ำ ระบบโทรมาตรเพื่อเตือนภัยน้ำ
และระบบโทรมาตรเพื่อการบริหารจัดการน้ำ ฝ่ายฯ จึงมีผลงานและประสบการณ์เป็นจุดขายที่สำคัญ

ช่องทางการจำหน่าย ส่วนใหญ่จะเป็นการประมูลงาน การเข้าหาลูกค้าโดยตรงเป็นหลัก
การเรียกใช้บริการจากลูกค้าเดิม และเป็นตัวแทน (Approved Vendor)
จากบริษัทรับเหมาข้ามชาติรายใหญ่ อีกทั้งฝ่ายฯ
ยังได้พัฒนาส่วนงานลูกค้าสัมพันธ์เพื่อประสานงานกับลูกค้าอย่างต่อเนื่อง

-   งานที่ยังไม่ได้ส่งมอบและโครงการในอนาคต

โครงการที่มีกำหนดส่งมอบในปี 2553 ได้แก่
โครงการจัดหาอุปกรณ์และติดตั้งระบบโทรมาตรอุทกวิทยาลุ่มน้ำแม่กลองของกรมชลประทาน
ระบบควบคุมโรงไฟฟ้าพลังความร้อนร่วมบางปะกง หน่วยที่ 4 ของการไฟฟ้าฝ่ายผลิตฯ

ฝ่ายระบบพลังงาน

-   ลักษณะและการจัดหาผลิตภัณฑ์หรือบริการ

ฝ่ายฯ ดำเนินธุรกิจที่เกี่ยวข้องกับระบบพลังงานให้แก่ภาครัฐและภาคเอกชน
โดยให้บริการในลักษณะงานบริการรวมระบบ (System Integration)
ซึ่งครอบคลุมตั้งแต่การดำเนินการทางด้านวิศวกรรม การออกแบบ การจัดหาผลิตภัณฑ์
การดำเนินการก่อสร้าง และการบริหารโครงการ เพื่อให้เป็นไปตามความต้องการของลูกค้า เช่น
งานก่อสร้างและปรับปรุงสถานีไฟฟ้า งานก่อสร้างระบบสายส่งและสายจำหน่าย
งานก่อสร้างเคเบิ้ลใต้ดิน งานเคเบิ้ลใต้น้ำ
งานจัดหาและติดตั้งระบบควบคุมการทำงานของสถานีไฟฟ้า ระบบผลิตไฟฟ้าพลังงานแสงอาทิตย์
ระบบไฟฟ้าสำหรับโรงงาน อาคารสูง ระบบสาธารณูปโภค
รวมถึงการให้บริการด้านงานระบบไฟฟ้าทั่วไป ได้แก่ งานบำรุงรักษา งานบริการทดสอบระบบ
และงานให้คำปรึกษาด้านระบบไฟฟ้า เป็นต้น

ฝ่ายฯ มีความสัมพันธ์ที่ดีมากกับคู่ค้าซึ่งเป็นผู้ผลิต
และตัวแทนจำหน่ายที่น่าเชื่อถือจากทั้งในประเทศและต่างประเทศ ทำให้การจัดหาผลิตภัณฑ์ของฝ่ายฯ
เป็นไปอย่างเหมาะสมต่องานและการนำเสนอต่อลูกค้า

-   การตลาดและภาวะการแข่งขัน

จากการที่ภาครัฐได้จัดสรรงบประมาณในการลงทุนด้านระบบไฟฟ้าและพลังงานอย่างต่อเนื่อง
เพราะถือเป็นปัจจัยสำคัญในการพัฒนาประเทศและความเป็นอยู่ของประชาชน
ภาคเอกชนเริ่มให้ความสนใจในการลงทุนด้านระบบไฟฟ้าและพลังงานมากขึ้น
จึงเป็นโอกาสทางธุรกิจที่ดีของฝ่ายฯ และจากการที่ฝ่ายฯ ดำเนินธุรกิจด้านนี้มาเป็นเวลานาน
โดยยึดมั่นนโยบายด้านการให้บริการอย่างมีคุณภาพ รวมทั้งบุคลากรในฝ่ายฯ ที่เป็นผู้ที่มีความรู้
ความชำนาญเป็นอย่างดี จึงทำให้มีชื่อเสียงเป็นที่ยอมรับ
และได้รับความไว้วางใจจากลูกค้าอย่างต่อเนื่อง เป็นผลให้ฝ่ายฯ มีสถานภาพและศักยภาพที่ดี
ลูกค้าหลักของฝ่ายฯ ประกอบด้วย การไฟฟ้าส่วนภูมิภาค การไฟฟ้านครหลวง
และการไฟฟ้าฝ่ายผลิตแห่งประเทศไทย

ฝ่ายฯ จำหน่ายสินค้าและบริการให้กับลูกค้า โดยการเข้าร่วมประกวดราคา
ทั้งในลักษณะที่เป็นผู้รับเหมาโดยตรง ผู้รับเหมาช่วง และเสนอขายโดยตรงให้กับลูกค้า โดยฝ่ายฯ
มีนโยบายให้ความสำคัญต่อการการออกแบบ การจัดหาผลิตภัณฑ์
และการควบคุมการดำเนินงานที่มีประสิทธิภาพ เพื่อให้ตรงต่อความต้องการของลูกค้ามากที่สุด

-   งานที่ยังไม่ได้ส่งมอบและโครงการในอนาคต

ฝ่ายฯ มีโครงการที่อยู่ระหว่างดำเนินการเพื่อส่งมอบ ได้แก่
งานก่อสร้างสถานีไฟฟ้าของการไฟฟ้าส่วนภูมิภาค จำนวน 6 แห่ง รวมทั้งงานจัดหา
และติดตั้งอุปกรณ์ Field Device Interfaces ที่มีกำหนดแล้วเสร็จในปี 2555
ให้กับการไฟฟ้าส่วนภูมิภาคเช่นกัน

ฝ่ายฯ มีเป้าหมายที่จะสร้างชื่อเสียงให้เป็นที่ยอมรับในด้านงานจัดหาและติดตั้งระบบไฟฟ้า
รวมทั้งการดำเนินงานที่เกี่ยวข้องกับพลังงาน เช่น งานด้านพลังงานทดแทน
งานบริหารจัดการพลังงาน
และการเป็นตัวแทนจำหน่ายอุปกรณ์ระบบไฟฟ้าและพลังงานอย่างครบวงจร
เพื่อทำให้งานบริการของฝ่ายฯ สามารถครอบคลุมงานระบบไฟฟ้าและพลังงานทั้งหมด

อีกทั้งมีนโยบายมุ่งเน้นขยายตลาดในกลุ่มลูกค้าเอกชนที่ดำเนินธุรกิจทางด้านการผลิตพลังงาน
และกลุ่มลูกค้าในนิคมอุตสาหกรรมต่างๆ
เนื่องจากกลุ่มธุรกิจดังกล่าวมีแนวโน้มในการลงทุนที่เพิ่มขึ้นอย่างต่อเนื่อง
และมีโครงการใหม่ๆที่กำลังจะเกิดขึ้นอีกมากมาย

ฝ่ายธุรกิจสิ่งแวดล้อม

-   ลักษณะและการจัดหาผลิตภัณฑ์หรือบริการ

ฝ่ายฯ ดำเนินธุรกิจด้านสิ่งแวดล้อม การรักษาสมดุลของสิ่งแวดล้อม
การปรับสภาพสิ่งที่เสียให้คืนสภาพดีสามารถนำกลับมาใช้ประโยชน์ได้อีก
โดยเฉพาะอย่างยิ่งเกี่ยวกับธุรกิจน้ำประปา ธุรกิจการจัดการน้ำเสีย
ธุรกิจการจัดการของเสียอันตราย การแปรพลังงานจากของเสีย
โดยให้คำปรึกษาด้านเทคนิคการบริหาร และให้บริการออกแบบก่อสร้าง จำหน่ายผลิตภัณฑ์
ติดตั้งและบำรุงรักษาระบบ อันจะเป็นประโยชน์ต่อสังคม โดยฝ่ายฯ เลือกสรรคู่ค้า ผู้ผลิต
และตัวแทนจำหน่ายที่มีประสบการณ์และมีความชำนาญงานสูง
โดยมีการวิเคราะห์และเปรียบเทียบศักยภาพของผู้ผลิตที่สามารถผลิตสินค้าได้เหมาะสมกับตลาด
และตรงตามความต้องการของลูกค้าอยู่ตลอดเวลา

-   การตลาดและภาวะการแข่งขัน

ในปัจจุบัน ภาวะการแข่งขันทางธุรกิจด้านสิ่งแวดล้อม จัดอยู่ในเกณฑ์ที่ค่อนข้างสูง
และมีแนวโน้มที่จะทวีความเข้มข้นมากยิ่งขึ้น ฝ่ายฯ
จึงมุ่งการสร้างความสัมพันธ์อันดีกับกลุ่มลูกค้าสำคัญ เพื่อสร้างฐานลูกค้าให้มั่นคง นอกจากนี้ฝ่ายฯ
ยังมีการเข้าร่วมงานโครงการขนาดเล็ก และขนาดกลาง เพื่อขยายฐานการตลาด
และเพิ่มศักยภาพการดำเนินการทางการตลาด โดยบุคลากรที่มีความชำนาญและมีเทคโนโลยีที่ทันสมัย

การจำหน่ายและช่องทางการจำหน่ายผลิตภัณฑ์และนำเสนอโครงการต่างๆ ส่วนใหญ่ ฝ่ายฯ
จะใช้วิธีการขายตรงให้แก่ลูกค้าเป้าหมายทั้ง หน่วยงานภาครัฐและเอกชน

-   โครงการในอนาคต

ฝ่ายฯ มุ่งเน้นและให้ความสำคัญกับโครงการที่มีส่วนเกี่ยวข้องกับสิ่งแวดล้อมในหลายๆ ด้าน
โดยเฉพาะอย่างยิ่งในโครงการที่เกี่ยวเนื่องกับธุรกิจน้ำประปา ธุรกิจการจัดการน้ำเสีย
ธุรกิจการจัดการของเสียอันตราย การแปรพลังงานจากของเสีย อาทิเช่น
โครงการสัมปทานผลิตน้ำประปา โครงการก่อสร้างระบบผลิตน้ำประปาขนาดกลาง
โครงการผลิตน้ำประปาจากน้ำทะเล โครงการการทำระบบน้ำหมุนเวียน (Water Reuse)
โครงการรับจ้างเดินระบบผลิตน้ำประปา/น้ำเสีย
โครงการระบบบำบัดน้ำเสียสำหรับชุมชนและอุตสาหกรรมต่างๆ เป็นต้น

แผนกเพาเวอร์อินฟรา

-   ลักษณะและการจัดหาผลิตภัณฑ์หรือบริการ

แผนกฯ ดำเนินธุรกิจจัดหา นำเข้า
และติดตั้งสายส่งไฟฟ้าแรงสูงให้กับลูกค้าโดยนำเสนอผลิตภัณฑ์ตามความต้องการของลูกค้า
รวมทั้งนำเข้าอุปกรณ์หลักจากต่างประเทศในลักษณะเป็น Complete Set และจ้างผลิตอุปกรณ์อื่นๆ
ภายในประเทศ เพื่อรวบรวมนำไปติดตั้งให้แก่ลูกค้า

-   การตลาดและภาวะการแข่งขัน

ลูกค้าส่วนใหญ่เป็นหน่วยงานรัฐวิสาหกิจที่ต้องการใช้ผลิตภัณฑ์นี้โดยตรง เช่น
การไฟฟ้าฝ่ายผลิตแห่งประเทศไทย ฯลฯ แผนกฯ จะติดต่อกับลูกค้าโดยตรง
โดยนำเสนอผลิตภัณฑ์ที่มีคุณภาพในราคาเหมาะสม และมีเจ้าหน้าที่
ที่มีความชำนาญเฉพาะทางเป็นพิเศษในการดำเนินงาน จึงทำให้แผนกฯ มีความพร้อมมากกว่าคู่แข่ง

-   โครงการในอนาคต

แผนกฯ มีแผนที่จะขยายกลุ่มลูกค้าเพิ่มขึ้นในส่วนภูมิภาคและประเทศเพื่อนบ้าน

  -----------------------------------------------------------------------
  กลุ่มธุรกิจการค้า

  -----------------------------------------------------------------------

ภาพรวม

กลุ่มฯ ดำเนินธุรกิจโดยเป็นผู้ผลิต ตัวแทนจำหน่าย สินค้าอุปโภค บริโภค สินค้าเคมีอุตสาหกรรม
เครื่องคอมพิวเตอร์และอุปกรณ์โทรคมนาคมเพื่อการศึกษา เป็นตัวแทนจำหน่ายวัสดุ อุปกรณ์
เครื่องมือ และให้บริการเกี่ยวกับงานผลิตภัณฑ์ก่อสร้าง และงานบริการรถยนต์
รวมทั้งการจัดหาสินค้าอื่นๆ ตามความต้องการของลูกค้า ตลอดจนการให้บริการ Call Center

ในปีที่ผ่านมา ความผันผวนของราคาน้ำมัน สภาวะเศรษฐกิจที่ตกต่ำภายในประเทศ
ล้วนเป็นปัจจัยสำคัญที่ส่งกระทบต่อผลการดำเนินงานของกลุ่มฯ เนื่องจากเจ้าของกิจการ
องค์กรต่างๆ และผู้อุปโภค บริโภคทั่วไปต้องใช้จ่ายอย่างระมัดระวังยิ่งขึ้น กลุ่มฯ
จึงใช้กลยุทธ์นำเสนอผลิตภัณฑ์ที่หลากหลาย ทำการตลาดแบบครบวงจร
เพื่อเข้าถึงและตอบสนองความต้องการของลูกค้าให้ได้มากที่สุด

กลุ่มเคมีภัณฑ์

โครงสร้างกลุ่มประกอบด้วยฝ่ายขายและการตลาด ฝ่ายโลจิสติกส์และพัฒนาผลิตภัณฑ์ และบริษัท กรีน
เนเจอรัล โปรดักส์ จำกัด
เป็นผู้ผลิตน้ำมันหอมระเหยมะกรูดสำหรับเป็นส่วนผสมในผลิตภัณฑ์ด้านต่างๆ

-   ลักษณะและการจัดหาผลิตภัณฑ์หรือบริการ

กลุ่มฯ เป็นผู้นำเข้าและเป็นตัวแทนจำหน่ายสินค้าเคมีภัณฑ์ให้กับผู้ผลิตทั้งจากต่างประเทศ
และในประเทศ ซึ่งลูกค้าหลักเป็นโรงงานผลิตสินค้าในอุตสาหกรรมต่างๆภายในประเทศ ได้แก่
อุตสาหกรรม Cosmetic, Ceramic, Glass, Paint, Ink, Water Treatment,
Petrochemicals, Electroplating, Food & Pharma, Feed & Farm, Lubricant,
Rubber & Plastics, Textile, Agrochemical และ Cleaning เป็นต้น
นอกจากนี้ยังมีสินค้าบางส่วนส่งออกจำหน่ายต่างประเทศ
ซึ่งเป็นเคมีภัณฑ์ที่ผลิตภายในประเทศหรือเคมีภัณฑ์ที่นำเข้ามาเพิ่มมูลค่าเป็น Value Added
Products โดยเฉพาะผลิตภัณฑ์ทำความสะอาดภายใต้ชื่อสินค้าของบริษัทฯ
รวมทั้งรับผลิตและพัฒนาสูตรเคมีภัณฑ์ตามความต้องการของลูกค้า

กลุ่มฯ เป็นผู้นำในการจำหน่ายสินค้าให้กับโรงงานผู้ผลิตโดยตรงเป็นหลัก
รวมถึงการจำหน่ายสินค้าผ่านบริษัทตัวแทน สินค้าของกลุ่มฯ เป็นที่ยอมรับของตลาดและลูกค้า
เนื่องจากได้ประกอบธุรกิจด้านนี้มาเป็นระยะเวลานาน มีนโยบายเน้นหาแหล่งผู้ผลิตที่ดี
ผลิตสินค้าที่มีคุณภาพ ในราคาที่สามารถแข่งขันในตลาดได้

สิ่งสำคัญที่กลุ่มคำนึงถึงอีกประการคือ การแสวงหาผลิตภัณฑ์ที่มีเทคโนโลยีสูงขึ้น เช่น Green
products ที่ไม่มีผลกระทบต่อสิ่งแวดล้อม หรือ
ผลิตภัณฑ์ที่ผ่านการจัดการด้านความปลอดภัยตามข้อกำหนดต่างๆ เช่น จดทะเบียนตามกฎหมาย
REACH ของสหภาพยุโรป เป็นต้น
เพื่อให้เป็นไปตามมาตรฐานและนโยบายการรักษาสภาพแวดล้อมที่ดี

-   การตลาดและภาวะการแข่งขัน

เนื่องจากสินค้าส่วนใหญ่ของกลุ่มฯ เป็นสินค้านำเข้าจากต่างประเทศ
ดังนั้นสิ่งที่ส่งผลกระทบโดยตรงต่อต้นทุน และการกำหนดราคาจำหน่ายคือ
อัตราแลกเปลี่ยนเงินตราต่างประเทศ รวมถึงปัจจัยจากความผันผวนของราคาน้ำมัน
ส่งผลต่อราคาสินค้าและค่าขนส่ง
ดังนั้นทางกลุ่มฯจึงได้วางนโยบายบริหารความเสี่ยงจากอัตราแลกเปลี่ยนอย่างใกล้ชิดพร้อมกับการบริหารด้าน
Logistics เพื่อลดต้นทุนและเพิ่มศักยภาพในการแข่งขันให้ มากขึ้น

อย่างไรก็ตาม ด้วยศักยภาพของกลุ่มฯ ที่มีทีมขายและผู้บริหารที่มีประสบการณ์
การดำเนินธุรกิจมายาวนาน และมีการบริการจัดการที่ดี ประกอบกับบริษัทฯ
มีชื่อเสียงและเป็นที่รู้จักมายาวนาน กลุ่มฯ
จึงเน้นกลยุทธ์ด้านการบริหารและการให้บริการด้านการจัดการสินค้าอย่างครบวงจร ดังเช่น
Service Provider รวมทั้งบริการก่อนและหลังการขาย ตลอดจนการพัฒนาสินค้าใหม่ ๆ
ร่วมกับลูกค้าอย่างต่อเนื่อง

-   โครงการในอนาคต

ในอนาคตกลุ่ม มีนโยบายลงทุนเป็นผู้ผลิตโดยตรง เพื่อเป็นฐานรองรับปริมาณ
สินค้าให้กับทีมขายที่มีความพร้อมอยู่แล้ว

ฝ่ายผลิตภัณฑ์ก่อสร้าง

ลักษณะและการจัดหาผลิตภัณฑ์หรือบริการ

ฝ่ายฯ ดำเนินธุรกิจด้านการจัดหา จำหน่าย และให้บริการเกี่ยวกับผลิตภัณฑ์และงานก่อสร้าง
โดยจำแนกผลิตภัณฑ์เป็น 2 กลุ่ม คือ กลุ่มผลิตภัณฑ์ Building Envelope ได้แก่ ผลิตภัณฑ์
“Lysaght” ทั้งหลังคาและผนังเหล็กเคลือบสี แผ่นพื้นเหล็กสำเร็จรูป
แผ่นอลูมิเนียมเคลือบสีตกแต่งอาคาร (Aluminium Composite Panel)
และกลุ่มผลิตภัณฑ์ด้านงานระบบเครื่องกลและไฟฟ้า หรือ Mechanical and Electrical ได้แก่
ลิฟท์และบันไดเลื่อน ระบบระบายควันไฟและบานเกล็ด เครื่องบำรุงรักษาอาคารสูง
ระบบควบคุมไฟและความสะดวกสบายสำหรับบ้าน (Home Automation System) นอกจากนี้
ทางฝ่ายฯ พยายามพัฒนาสินค้าที่มุ่งรักษาสิ่งแวดล้อม และประหยัดพลังงานด้วย

ผลิตภัณฑ์ที่ฝ่ายฯ จัดจำหน่ายมีทั้งผลิตภัณฑ์ที่ผลิตภายในประเทศ และนำเข้าจากต่างประเทศ ฝ่ายฯ
สรรหาผลิตภัณฑ์ก่อสร้างอื่นๆ เพิ่มเติมอย่างต่อเนื่อง เพื่อนำเสนอผลิตภัณฑ์ที่มีคุณภาพสูง
ใช้เทคโนโลยีที่ทันสมัยขึ้น ในราคาที่เหมาะสม โดยเฉพาะสินค้าที่เป็นมิตรกับสิ่งแวดล้อม
การประหยัดพลังงานทางตรงและทางอ้อม เพื่อตอบสนองความต้องการของลูกค้าให้ได้มากที่สุด

-   การตลาดและภาวะการแข่งขัน

ตลาดของผลิตภัณฑ์ก่อสร้างยังคงเป็นตลาดที่มีการแข่งขันสูง
ทั้งทางด้านความหลากหลายของสินค้าและการแข่งขันด้านราคาจากทั้งสินค้าที่ผลิตในประเทศและสินค้านำเข้าจากประเทศจีน
เพื่อเพิ่มความหลากหลายในการนำเสนอให้เหมาะสมกับความต้องการในแต่ละโครงการ ฝ่ายฯ
จึงใช้กลยุทธ์นำเสนอผลิตภัณฑ์หลากหลายประเภท และทำการตลาดแบบครบวงจรเน้น Solution
ควบคู่กับการให้บริการเสริม เริ่มตั้งแต่รับออกแบบ ให้คำปรึกษา จนถึงการติดตั้ง
เพื่อเป็นการเพิ่มโอกาสในธุรกิจ

ลูกค้าหลักของฝ่ายฯ คือ ผู้รับเหมาก่อสร้างของโครงการทั้งภาครัฐและเอกชน โดยฝ่ายฯ
ใช้ช่องทางการจำหน่ายแบบขายตรงเข้าโครงการ มีทีมการตลาดนำเสนอข้อมูลเบื้องต้นให้กับลูกค้า
และทีมผู้แทนจำหน่ายติดต่อกับลูกค้าในรายละเอียด

-   งานที่ยังไม่ได้ส่งมอบและโครงการในอนาคต

ฝ่ายฯ มีโครงการที่อยู่ระหว่างดำเนินการ อาทิ โครงการก่อสร้างโรงงานของ GFPT
และโครงการขนส่งมวลชนระบบรางสายสีแดง บางซื่อ-ตลิ่งชัน

ในอนาคต แม้ว่าสภาพเศรษฐกิจจะมีแนวโน้มแม้ว่าจะเริ่มฟื้นตัว แต่ก็ยังมีความผันผวนอยู่มาก
จึงต้องทำการติดตามโครงการอย่างใกล้ชิดโดยเฉพาะ โครงการก่อสร้างขนาดใหญ่ต่างๆ
และนอกจากนี้ยังมีโครงการก่อสร้างต่างๆที่ฝ่ายฯ
ติดตามความคืบหน้ามาตลอดเพื่อเข้าเป็นผู้ให้บริการ อีกทั้งฝ่ายฯ
มีเป้าหมายที่จะเป็นหนึ่งในผู้ให้บริการผลิตภัณฑ์ก่อสร้างที่นำเข้าจากต่างประเทศ
พร้อมทั้งสรรหาผลิตภัณฑ์ใหม่ที่มีความโดดเด่นทางเทคโนโลยีและคำนึงถึงสิ่งแวดล้อม
โดยเป็นผลิตภัณฑ์ที่ช่วยสร้างโอกาสในการตลาด ให้แก่ฝ่ายฯ

ฝ่ายธุรกิจภูมิภาค

-   ลักษณะและการจัดหาผลิตภัณฑ์หรือบริการ

ฝ่ายฯ มีสำนักงานประกอบธุรกิจทั้งในส่วนกลางและส่วนภูมิภาค ดำเนินธุรกิจให้บริการเช่า
และจำหน่ายเครื่องคอมพิวเตอร์และอุปกรณ์โทรคมนาคม
เพื่อการศึกษาแก่สถาบันการศึกษาภาครัฐและเอกชนทั่วประเทศ รวมถึงการติดตั้งระบบเครือข่าย
การดูแลบำรุงรักษาและการซ่อมแซมเครื่องใช้สำนักงาน นอกจากนี้ ฝ่ายฯ
เป็นตัวแทนจำหน่ายสินค้าอื่นๆ อีกหลากหลาย เช่น ซอฟท์แวร์เกี่ยวกับการบริหารการเรียนการสอน
e-Learning / Authoring Tools / e-Class Room และ PC Management
เพื่อนำไปสร้างโครงการให้กลุ่มลูกค้าสถาบันการศึกษาทั้งภาครัฐ และเอกชน
เพื่อใช้ในการบริหารการเรียนการสอน และบริหารสินทรัพย์

สินค้าที่ฝ่ายฯ จำหน่าย มีทั้งนำเข้าจากต่างประเทศ และผลิตในประเทศ ซึ่งฝ่ายฯ มี supplier
จัดหาสินค้าแต่ละประเภทอยู่ในประเทศ จึงไม่มีความยุ่งยากในการจัดหาสินค้า
ฝ่ายฯทำหน้าที่เป็นตัวแทนจำหน่าย
โดยการสั่งซื้อสินค้าในแต่ละครั้งจะกระทำเมื่อได้รับคำสั่งซื้อจากลูกค้าแล้วเป็นส่วนใหญ่
ทั้งนี้เพื่อลดภาระการเก็บสินค้าคงคลัง และลดความเสี่ยงที่จะเกิดขึ้นด้วย

-   การตลาดและสภาวะการแข่งขัน

สินค้าที่ฝ่ายฯ จำหน่ายนั้น
เป็นสินค้าที่มีความจำเป็นต่อตลาดการศึกษาที่จะต้องนำไปใช้ในการเรียนการสอน
จึงมีผู้ประกอบการที่เป็นคู่แข่งเป็นจำนวนมาก
โดยเฉพาะคู่แข่งขันรายย่อยที่มุ่งเน้นการนำเสนอสินค้าที่มีราคาต่ำ ทำให้เกิดอุปสรรคต่อการทำงาน
แต่ฝ่ายฯ มีจุดแข็งที่จะสร้างความเชื่อถือและความไว้วางใจแก่ลูกค้าจากความมั่นคงของบริษัทฯ
คุณภาพของสินค้า การให้บริการที่ดีหลังการขาย และราคาที่เหมาะสม
ทำให้ลูกค้าได้รับความพึงพอใจสูงสุด

-   โครงการในอนาคต

ฝ่ายฯ มีนโยบายสรรหาสินค้าใหม่ที่เหมาะสมทั้งด้านคุณภาพและราคานำเสนอให้กับลูกค้า
และมุ่งหากลุ่มลูกค้าโครงการต่างๆของรัฐ เพื่อเพิ่มยอดขายมากขึ้น เช่น
โครงการแผนฟื้นฟูเศรษฐกิจของรัฐบาล ระยะที่ 2 ปี พ.ศ. 2553-2555
ที่มีงบประมาณจัดซื้ออุปกรณ์การเรียนการสอนจำนวนมาก

บริษัท ล็อกซเล่ย์ เทรดดิ้ง จำกัด

-   ลักษณะและการจัดหาผลิตภัณฑ์หรือบริการ

บริษัทฯ เป็นผู้จัดจำหน่ายสินค้าอุปโภค บริโภค ชั้นนำ อาทิเช่น น้ำมันพืชตรากุ๊ก
นมโคแท้ตราหนองโพ น้ำปลาตราตาชั่ง ถั่วลันเตาและเม็ดมะม่วงหิมพานต์อบกรอบตรากรีนนัท
ซีเล็คทูน่า ชาระมิงค์ ผลิตภัณฑ์ดูแลผิว TEA TREE และ Scacare และยังเป็นบริษัทฯ
เอกชนรายเดียวที่เซ็น MOU กับ สำนักงานส่งเสริมธุรกิจขนาดกลางและขนาดย่อม สนับสนุนสินค้า
OTOP และ SME มีการกระจายสินค้าถึงลูกค้าผ่านทุกช่องทาง ทั้งค้าส่ง ค้าปลีก ค้าปลีกสมัยใหม่
ร้านสะดวกซื้อ โรงแรม ภัตตาคาร รวมไปถึงการไปบริการสู่กลุ่มผู้บริโภคโดยตรง เช่น
ตามอาคารสำนักงาน สถานศึกษา สถานที่ราชการ และโรงงานต่าง ๆ เป็นต้น
บริษัทเน้นในการจำหน่ายเฉพาะผลิตภัณฑ์ที่มีคุณภาพและมีมาตรฐานเท่านั้น
เพื่อให้ผู้บริโภคได้รับสิ่งที่ดีที่สุด

-   การตลาดและภาวะการแข่งขัน

ถึงแม้สภาวะเศรษฐกิจทั่วโลกจะถดถอย ทำให้ภาวะการแข่งขันในปี 2552 ของตลาดสินค้าอุปโภค
บริโภคสูง ทั้งในด้านราคาและช่องทางจำหน่ายที่แข่งขันกันระหว่างการค้าส่งและค้าปลีกสมัยใหม่
แต่บริษัทก็ไม่ได้หยุดที่จะผลักดันและประสานงานอย่างใกล้ชิดกับผู้ผลิตเพื่อวางกลยุทธการตลาดรวมทั้งจัดกิจกรรมการตลาดส่งเสริมการขายอย่างสม่ำเสมอเพื่อเป็นการดูแลลูกค้าอย่างใกล้ชิด

-   โครงการในอนาคต

บริษัทฯ มีนโยบายสรรหาผลิตภัณฑ์คุณภาพเพิ่มเติมตลอดเวลา ทั้งในด้านที่เป็นตัวแทนจำหน่ายให้ผู้อื่น
และการเป็นเจ้าของผลิตภัณฑ์เอง
ทั้งนี้เพื่อให้สามารถครอบคลุมและตอบสนองความต้องการของลูกค้าทั้งร้านค้าและผู้บริโภคได้ทั่วถึง

นอกจากการทำตลาดในประเทศแล้ว บริษัทฯ ยังมีแผนงานที่จะเปิดตลาดต่างประเทศอีกด้วย
โดยจะเริ่มที่ตลาดประเทศเพื่อนบ้านก่อน และจะขยายไปยังประเทศอื่น ๆ ต่อไป

บริษัท พาร์ทโซน (ประเทศไทย) จำกัด

-   ลักษณะและการจัดหาผลิตภัณฑ์หรือบริการ

บริษัทฯ ดำเนินธุรกิจด้านการจัดจำหน่าย อะไหล่รถยนต์ อะไหล่รถจักรยานยนต์สำหรับตลาดทดแทน
(After Market) รวมถึงเครื่องมือและอุปกรณ์ที่ใช้งานบริการรถยนต์ อุตสาหกรรม
และใช้งานทั่วไป

สินค้าที่จำหน่ายแบ่งออกเป็นสินค้าที่บริษัทฯ
ได้รับแต่งตั้งให้เป็นผู้แทนจำหน่ายแต่เพียงผู้เดียวในประเทศไทย และสินค้าที่บริษัทฯ
เป็นหนึ่งในตัวแทนจำหน่ายจากหลายตัวแทน ทั้งนี้หากเป็นสินค้าที่บริษัทฯ
ต้องการควบคุมกิจกรรมทางการตลาด ราคา และช่องทางการจำหน่าย บริษัทฯ
จะพยายามติดต่อเพื่อให้ได้มาซึ่งการเป็นตัวแทนแต่ผู้เดียวในพื้นที่ที่ต้องการทำตลาด
สำหรับสินค้าที่มีหลายตัวแทนจำหน่ายมักเป็นสินค้าที่ติดตลาดอยู่แล้ว ซึ่งบริษัทฯ
จำเป็นที่ต้องมีสินค้าส่วนนี้ไว้ด้วยเพื่อบริการลูกค้าที่เจาะจงในตัวสินค้า

-   การตลาดและภาวะการแข่งขัน

บริษัทฯ มีนโยบายและลักษณะการตลาดที่ต้องการสร้างช่องทางการกระจายสินค้าที่สามารถควบคุมได้
โดยจำหน่ายสินค้าไปยัง ร้านค้าปลีก อู่ซ่อมรถ ศูนย์บริการ และตัวแทนจำหน่าย
ในส่วนของธุรกิจค้าส่ง บริษัทฯ จำหน่ายสินค้าผ่านพนักงานขายส่งของบริษัทฯ
ที่กระจายครอบคลุมทั่วประเทศ ในส่วนธุรกิจค้าปลีก บริษัทฯ จำหน่ายสินค้าผ่านสาขาของบริษัทฯ
จำนวน 3 สาขา

ในตลาดทดแทนสำหรับอะไหล่รถ (After Market Parts) และเครื่องมือช่าง
คู่แข่งโดยตรงมีมาก ซึ่งส่วนใหญ่เป็นลักษณะธุรกิจครอบครัว คู่แข่งทางอ้อม คือ โรงงานผลิต
หรือผู้นำเข้า แต่ด้วยประสบการณ์ของทีมงาน แผนธุรกิจที่ชัดเจน และการสนับสนุนจากคู่ค้าหลัก
บริษัทฯ มั่นใจว่าจะสามารถเติบโตตามแผนธุรกิจที่วางไว้
อีกทั้งแนวโน้มของตลาดยังมีการเจริญเติบโตที่ดีตามอัตราการเจริญเติบโตของการจำหน่ายรถยนต์และรถจักรยานยนต์
โดยมีลูกค้าเป็นผู้ที่ประกอบธุรกิจการให้บริการซ่อม บำรุงรักษา รถยนต์และรถจักรยานยนต์

ในส่วนอะไหล่รถนั้น เทคโนโลยียานยนต์มีการเปลี่ยนแปลงไม่มากนัก นอกจากโมเดลรถรุ่นใหม่ๆ
ปัจจุบันมีผู้ประกอบการตั้งโรงงานผลิตชิ้นส่วนอะไหล่รถมากขึ้น
อีกทั้งการเปิดเขตการค้าเสรีทำให้มีผู้จำหน่ายต่างประเทศเข้ามาในประเทศมากขึ้น บริษัทฯ
จึงต้องพัฒนาเครือข่ายสาขาให้ครอบคลุมทั่วถึง และเป็นผู้นำในธุรกิจ

-   โครงการในอนาคต

บริษัทฯ มีโครงการที่จะเพิ่มผู้แทนขายให้ครอบคลุมพื้นที่เป้าหมายอย่างเข้มข้น
และมีเป้าหมายที่จะพัฒนาตลาดใหม่ เข้าสู่ช่องทางร้านค้าปลีกเครื่องมือช่าง
กลุ่มสถานศึกษาที่มีการสอนหลักสูตรเครื่องยนต์ กลุ่มตลาดรถโดยสารและรถบรรทุก
และกลุ่มโรงงานอุตสาหกรรม

  -----------------------------------------------------------------------
  กลุ่มธุรกิจบริการ

  -----------------------------------------------------------------------

ภาพรวม

กลุ่มฯ ดำเนินธุรกิจให้บริการทางด้านงานรักษาความปลอดภัย ที่สนามบิน อาคารสำนักงาน โรงแรม
โรงพยาบาล และระบบรักษาความปลอดภัยภายในบ้าน รวมทั้งธุรกิจด้านมีเดีย การศึกษา
และบันเทิง

ในปีที่ผ่านมา ธุรกิจของกลุ่มฯ ได้รับผลกระทบจากความเปลี่ยนแปลงทางการเมือง
และการถดถอยของเศรษฐกิจในระดับหนึ่ง กลุ่มฯ มีการปรับแผนการดำเนินงานโดยลดค่าใช้จ่าย
และขยายธุรกิจงานบริการด้านอื่นที่ใกล้เคียงกันมากขึ้น

บริษัท เอเชีย ซิเคียวริตี้ เมเนจเม้นท์ จำกัด

-   ลักษณะผลิตภัณฑ์หรือบริการ

บริษัท เอเชีย ซิเคียวริตี้ เมเนจเม้นท์ จำกัด (ASM) เป็นบริษัทร่วมทุน ระหว่าง บริษัท ล็อกซเล่ย์
จำกัด (มหาชน) และ ไอซีทีเอส ยุโรป โฮลดิ้งส์ บี.วี.(ICTS)
ซึ่งเป็นบริษัทชั้นนำในการให้บริการด้านการรักษาความปลอดภัยในธุรกิจการบินที่มีขอบข่ายการให้บริการมากเป็นลำดับต้นๆ
ของโลก มากกว่า 45 สนามบิน ใน 20 ประเทศ ของทวีปยุโรป

ASM ให้บริการงานรักษาความปลอดภัย ณ ท่าอากาศยานสุวรรณภูมิ ให้กับบริษัท ท่าอากาศยานไทย
จำกัด (มหาชน) ตั้งแต่ปี 2549 จนถึงปัจจุบัน นอกเหนือจากบริการรักษาความปลอดภัยแล้ว ASM
ยังมีผลิตภัณฑ์นวัตกรรมที่เกี่ยวข้องในการเพิ่มประสิทธิภาพการทำงานด้านการรักษาความปลอดภัย
โดย ASM เป็นตัวแทนจำหน่ายแต่เพียงรายเดียวในประเทศไทย ได้แก่ SMU (Site Management
Utility and Patrol System) SMU เป็น web base โซลูชั่น
ถูกออกแบบมาเพื่อรองรับความต้องการใช้งานของเจ้าหน้าที่รักษาความปลอดภัยประจำไซต์งานต่างๆ
โดยเฉพาะ และได้รวมเอาระบบงานสายตรวจเข้ามาใช้ ประกอบด้วยระบบการทำงานที่ครอบคลุม
อาทิ ระบบตั้งค่าตารางงานและติดตามความก้าวหน้าของงาน ระบบบันทึกการทำงาน
ระบบรายงานเหตุการณ์ ระบบติดตามการทำงานแบบไร้สาย ระบบวิเคราะห์เหตุจากสถิติ
ระบบบริหารจัดการหลายพื้นที่ รวมทั้งซอฟต์แวร์ Eagle
ซึ่งเป็นระบบจำลองเหตุการณ์จริงที่ได้รับการออกแบบมาโดยเฉพาะสำหรับการฝึกอบรมเจ้าหน้าที่วินิจฉัยภาพ
โดยตัวระบบจะจำลองภาพเอ็กซเรย์กระเป๋าสัมภาระต่างๆ มากกว่า 5,000 ภาพ หมุนเวียนกันไป
เพื่อให้ผู้ฝึกอบรมได้เรียนรู้การวิเคราะห์และวินิจฉัยภาพ Eagle ได้รวมข้อมูล
เทคโนโลยีในการฝึกอบรม เป็น Computer based training (CBT)
เข้าไว้ด้วยกันอย่างมีเอกลักษณ์

-   การตลาดและภาวะการแข่งขัน

บริษัทฯ ได้เติบโตและขยายธุรกิจรักษาความปลอดภัยอย่างต่อเนื่อง
โดยมีกลุ่มลูกค้าทั้งภาครัฐและเอกชน อาทิ กลุ่มธุรกิจการบิน กลุ่มธุรกิจ Hospitality
กลุ่มธุรกิจห้างสรรพสินค้า กลุ่มธุรกิจสถาบันการเงิน กลุ่มธุรกิจโรงงานอุตสาหกรรม
กลุ่มธุรกิจบริการ กลุ่มธุรกิจอาคารสำนักงาน

ด้วยประสบการณ์ ควบคู่ไปกับการบริหารงานระบบคุณภาพ ISO : 9001 บริษัทฯ
จึงมีความพร้อมทั้งด้านเจ้าหน้าที่ ระบบ และอุปกรณ์
ทำให้มีศักยภาพสูงและเป็นผู้นำในธุรกิจรักษาความปลอดภัย

บริษัท โอเรียนทัล โพสท์ จำกัด

-   ลักษณะผลิตภัณฑ์หรือบริการ

บริษัทฯ ประกอบธุรกิจการให้บริการด้าน Post Production ครบวงจรสำหรับภาพยนตร์โฆษณา,
ภาพยนตร์ฟิล์ม และภาพยนตร์สารคดีให้แก่ลูกค้าทั้งในประเทศและต่างประเทศ
โดยมีการพัฒนาอย่างต่อเนื่องทั้งทางด้านเทคโนโลยีของเครื่องมืออุปกรณ์และศักยภาพของช่างฝีมือผู้เชี่ยวชาญในการให้บริการ
อันประกอบ ด้วย การล้างฟิล์ม, การแปลงสัญญาณจากฟิล์มเป็นดิจิตอล (Telecine), การตัดต่อ
(Editing), การสร้างสรรค์ภาพเทคนิคพิเศษ (Visual Effects), การตกแต่งและซ้อนภาพ
(Compositing), การสร้างสรรค์ภาพเคลื่อนไหว 3 มิติ (Computer Graphic Animation),
การแปลงสัญญาณดิจิตอลเป็นฟิล์มเพื่อฉายในโรงภาพยนตร์ (Kinetransfer service)
และการให้บริการด้านการ รับ – ส่ง ข้อมูลดิจิตอล (Advanced Digital Media Transfer
Service)

บริษัทได้มุ่งเน้นในตลาดต่างประเทศและได้ร่วมเป็นพันธมิตรร่วมกับบริษัท E-film
ของประเทศสหรัฐอเมริกา และบริษัท Deluxe Entertainment Service Group
ซึ่งเป็นบริษัทชั้นนำในด้านการให้บริการผลิตภาพยนตร์ฟิล์ม
ซึ่งถือว่าเป็นการพัฒนาและยกระดับมาตรฐานการให้บริการให้เทียบเท่ามาตรฐานสากล

นอกจากนี้ บริษัทฯ ได้ขยายฐานการให้บริการไปยังประเทศเวียดนาม
ซึ่งถือว่าเป็นประเทศที่มีความเติบโตสูงทางด้านเศรษฐกิจ
และมีแนวโน้มความต้องการของตลาดด้านธุรกิจภาพยนตร์โฆษณาและภาพยนตร์ฟิล์มทั้งทีมมากขึ้น
โดยคาดว่าจะสามารถให้บริการได้เต็มรูปแบบในปี 2010

-   การตลาดและภาวะการแข่งขัน

จากวิกฤติเศรษฐกิจและภาวการณ์แข่งขันที่สูงขึ้นทั้งภายในประเทศและคู่แข่งจากต่างประเทศทั้งด้านราคา
และการให้บริการของเครื่องมือและอุปกรณ์ที่ใกล้เคียงกัน ทำให้บริษัทฯ
ต้องปรับแผนกลยุทธ์เพื่อทำให้เกิดความแตกต่างในการบริการ
ซึ่งลูกค้าอาจมีความต้องการหลากหลายและมีข้อจำกัดในเรื่องของเวลา หรืองบประมาณ ทั้งนี้บริษัทฯ
จัดให้มีทีมสนับสนุนหรือให้คำปรึกษาระหว่างการถ่ายทำ
เพื่อให้งานสามารถผลิตได้ตรงกับความต้องการของลูกค้าในเวลาที่จำกัด
โดยกลุ่มเป้าหมายของบริษัทฯ คือ บริษัทผู้ผลิตภาพยนตร์โฆษณา เอเจนซี่โฆษณา
และบริษัทผู้ผลิตภาพยนตร์ฟิล์ม ซึ่งบริษัทฯ
จะให้บริการตรงกับความต้องการของลูกค้าพร้อมจัดทีมงานที่เชี่ยวชาญในการสร้างสรรค์งานตั้งแต่เริ่มต้นเพื่อให้คำปรึกษา
และระหว่างการถ่ายทำ จนถึงกระบวนการส่งมอบงานให้ลูกค้า
อันถือเป็นจุดแข็งในการให้บริการของบริษัทฯ

-   โครงการในอนาคต

บริษัทฯ
มุ่งเน้นการขยายงานไปสู่ตลาดต่างประเทศในภูมิภาคเดียวกันซึ่งโอกาสธุรกิจเติบโตยังมีค่อนข้างสูง
อีกทั้งยังวางแผนในการเพิ่มรายได้ทางด้านเทคนิคภาพพิเศษของภาพยนตร์ฟิล์มและโฆษณาให้ มากขึ้น
และมุ่งเน้นด้านคุณภาพ การบริการ
และบริหารเวลาในการผลิตเพื่อเพิ่มประสิทธิภาพในการรองรับงานที่มากขึ้น และรองรับรูปแบบต่างๆ
ที่จะเป็นมาตรฐานในอนาคตของเทคโนโลยีด้านดิจิตอล
อีกทั้งขยายประสิทธิภาพของระบบเครือข่ายความเร็วสูง(SAN : Storage Area Network)
ที่สามารถจัดเก็บข้อมูลภาพที่มีความละเอียดสูงได้อย่างมีประสิทธิภาพและปลอดภัย
และสามารถทำงานกระจายตามเครือข่ายด้วยความเร็วสูง

+-----------------------------------------------------------------------+
| กลุ่มธุรกิจต่างประเทศ                                                      |
+-----------------------------------------------------------------------+

ฝ่ายธุรกิจต่างประเทศ

-   ลักษณะและการจัดหาผลิตภัณฑ์หรือบริการ

ฝ่ายฯ ดำเนินธุรกิจส่งออกสินค้าไปจำหน่ายยังต่างประเทศ โดยมีสินค้าหลัก คือ อาหารกุ้ง
อีกทั้งเป็นตัวแทนจำหน่ายสินค้ากลุ่มโทรคมนาคม ได้แก่ สายเคเบิลใยแก้วนำแสง
ซึ่งมีสาธารณรัฐสังคมนิยมเวียดนามเป็นตลาดใหญ่ โดยฝ่ายฯ
มีบทบาทสำคัญด้านการตลาดต่างประเทศของกลุ่ม

-   การตลาดและภาวะการแข่งขัน

การแข่งขันอย่างรุนแรงในตลาดสาธารณรัฐสังคมนิยมเวียดนามและความผันผวนของค่าเงินบาทส่งผลต่อธุรกิจการส่งออกอย่างหลีกเลี่ยงไม่ได้
หนึ่งในกลยุทธ์หลักที่ฝ่ายฯ ใช้ คือ
การรักษาไว้ซึ่งคุณภาพของสินค้าและบริการทั้งก่อนและหลังการจำหน่ายเพื่อให้ลูกค้าได้รับความพึงพอใจมากที่สุด
นอกจากนี้ การจัดส่งสินค้า
ที่มีคุณภาพตรงตามความต้องการของลูกค้าภายในเวลาที่กำหนดเป็นการเพิ่มความเชื่อมั่นที่ลูกค้ามีต่อฝ่ายฯส่งผลให้การดำเนินธุรกิจของฝ่ายฯ
เติบโตขึ้นอย่างต่อเนื่อง

ฝ่ายฯ มุ่งมั่นดำเนินงานตามนโยบายการขยายธุรกิจในต่างประเทศอย่างสม่ำเสมอ

-   โครงการในอนาคต

จากความสำเร็จอย่างต่อเนื่องในการส่งออก ฝ่ายฯ
มุ่งเน้นที่จะขยายตลาดการค้าไปยังกลุ่มประเทศแถบอินโดจีนให้มากขึ้น
โดยให้ความสำคัญกับสินค้าด้านการเกษตร สินค้าเกษตรอุตสาหกรรม
ตลาดบนด้านสินค้าอุตสาหกรรมโดยเน้นในส่วน Contracted Farming รวมทั้งการจัดหาสินค้า
ICT ระดับคุณภาพสูงให้กับลูกค้า

  -----------------------------------------------------------------------
  กลุ่มโครงการพิเศษ

  -----------------------------------------------------------------------

ฝ่ายโครงการพิเศษ

-   ลักษณะและการจัดหาผลิตภัณฑ์หรือบริการ

ฝ่ายฯ ดำเนินธุรกิจด้านการจำหน่ายเครื่องมือและระบบอิเล็กทรอนิกส์ที่ใช้ในงานเฉพาะด้าน
โดยจัดจำหน่ายพร้อมติดตั้งสินค้าและให้บริการซ่อมบำรุงเครื่องมือและระบบอิเล็กทรอนิกส์ต่างๆ
รวมถึงการบริการหลังการขายอย่างดี
โดยสินค้าที่ฝ่ายฯจัดจำหน่ายส่วนใหญ่เป็นสินค้าที่ต้องใช้ทักษะและความชำนาญทางเทคโนโลยีสูง
จึงต้องนำเข้ามาจากประเทศ ในทวีปยุโรป และสหรัฐอเมริกา ซึ่งล้วนเป็นบริษัทที่มั่นคง
ผลิตภัณฑ์คุณภาพสูง นอกจากนั้นยังมีสินค้าที่ซื้อในประเทศ และพัฒนาขึ้นเองอีกด้วย เช่น
ซอฟแวร์ประกอบต่างๆ

ฝ่ายฯ ยึดมั่นในการจัดหาสินค้าและผลิตภัณฑ์ได้ตรงตามความต้องการของลูกค้า
รวมทั้งมีบริการหลังการขายที่ดีเสมอมา
และให้ความสำคัญกับการมีความสัมพันธ์ที่ดีกับลูกค้าในระยะยาว ที่สำคัญอีกประการหนึ่งคือ ฝ่ายฯ
ไม่มีผลิตภัณฑ์เหลือใช้ที่มีผลกระทบต่อสิ่งแวดล้อม

-   การตลาดและภาวะการแข่งขัน

กลุ่มลูกค้าเป้าหมายส่วนใหญ่จะเป็นหน่วยงานราชการ ทหาร ตำรวจ
และหน่วยงานที่เกี่ยวข้องกับการสื่อสารและเทคโนโลยีต่างๆ
โดยทำการตลาดแบบการขายตรงต่อผู้ใช้ในลักษณะโครงการ นอกจากนี้ฝ่ายฯ
ยังมีความสัมพันธ์ที่ดีกับลูกค้าจึงทำให้ฝ่ายดำเนินธุรกิจนี้ไปได้ด้วยดี กล่าวคือ
ฝ่ายจะทำการศึกษาวิจัยและพัฒนาปรับปรุงสินค้าให้มีความทันสมัยตามความก้าวหน้าทางเทคโนโลยีอยู่เสมอ
เช่น การจัดซื้ออุปกรณ์หลักมาพัฒนาเป็นระบบ
หรือจัดหาอุปกรณ์ที่ตรงกับความต้องการของลูกค้ามากที่สุด
เพื่อตอบสนองความต้องการของลูกค้าและให้ลูกค้าเกิดความพึงพอใจสูงสุด

สภาวะการแข่งขันไม่ค่อยรุนแรงนัก เนื่องจากสินค้าที่ฝ่ายฯ
จัดจำหน่ายและให้บริการเป็นสินค้าและบริการเฉพาะด้าน
ลักษณะการแข่งขันขึ้นอยู่กับทักษะความชำนาญในเทคโนโลยี ความพร้อมของข้อมูลของ
ผู้แข่งขันแต่ละราย กลยุทธ์การขาย และการติดต่อประสานงาน ความเอาใจใส่ต่อลูกค้า
รวมถึงความสัมพันธ์ที่ดีที่มีต่อลูกค้า

ส่วนแนวโน้มภาวะอุตสาหกรรมขึ้นอยู่กับงบประมาณของราชการเป็นหลัก
ขณะที่ภาวะเศรษฐกิจโดยรวมส่งผลต่อการดำเนินงานของฝ่ายฯ ค่อยข้างน้อย
เนื่องจากสินค้าที่จัดจำหน่ายและให้บริการ เป็นโครงการที่มีลักษณะเฉพาะด้าน
มีความต้องการต่อเนื่องในระยะยาว

-   งานที่ยังไม่ได้ส่งมอบ

ฝ่ายฯ อยู่ระหว่างดำเนินงานโครงการติดตั้งระบบโซนาร์ให้กับกองทัพเรือ
และโครงการซ่อมปรับปรุงเรดาร์ให้กับกองทัพบก ซึ่งมีกำหนดส่งมอบงานประมาณกลางปี 2554
ทั้งสองโครงการ อีกทั้งมีงานประกอบรถกึ่งพ่วงชานต่ำ ให้กับกองทัพบก มีกำหนดส่งมอบงานในต้นปี
2553

  -----------------------------------------------------------------------
  กลุ่มธุรกิจร่วมทุน

  -----------------------------------------------------------------------

บริษัทฯ มีนโยบายการลงทุนในธุรกิจที่คาดว่ามีการเติบโตอย่างต่อเนื่อง
และสามารถเสริมศักยภาพการแข่งขันให้กับธุรกิจอื่นในบริษัทฯ ได้อีกด้วย โดยบริษัทฯ
ร่วมทุนกับผู้ประกอบการชั้นนำทั้งในและต่างประเทศในหลายธุรกิจ เช่น
ธุรกิจการเป็นผู้ให้บริการระบบสลากออนไลน์ ธุรกิจการเป็นผู้ผลิต
ผู้แทนจำหน่ายผลิตภัณฑ์หลังคาเหล็ก เคมีหลอมโลหะ สายไฟเบอร์ออฟติก น้ำมันหล่อลื่นเครื่องยนต์
ระบบป้องกันภัย และธุรกิจประกันภัย เป็นต้น

ในปี 2552 ธุรกิจในกลุ่มฯ สามารถทำรายได้ให้บริษัทฯ
ได้เป็นที่น่าพอใจและยังคงมีแนวโน้มการเติบโต ที่ดี
ยกเว้นโครงการสลากออนไลน์ที่สำนักงานสลากกินแบ่งรัฐบาลทำไว้กับบริษัทในเครือ เมื่อปี พ.ศ.
2548 ยังไม่ได้รับการอนุมัติจากรัฐบาลให้ดำเนินการเปิดจำหน่ายตามกำหนดเวลาที่ระบุไว้ในสัญญา

ฝ่ายธุรกิจเกมสลาก

-   ลักษณะและการจัดหาผลิตภัณฑ์หรือบริการ

ฝ่ายธุรกิจเกมสลาก เป็นผู้รับดำเนินการให้แก่บริษัท ล็อกซเล่ย์ จีเท็ค เทคโนโลยี จำกัด
ในการให้บริการระบบเกมสลากแก่สำนักงานสลากกินแบ่งรัฐบาล
ตามสัญญาจ้างบริการระบบเกมสลาก (ลงนามวันที่ 29 กรกฎาคม 2548) โดยฝ่ายฯ
มีหน้าที่เตรียมการ ติดตั้ง ระบบเกมสลาก เครือข่ายสื่อสาร เครื่องจำหน่ายสลากทั่วประเทศ
12,000 เครื่อง พร้อมทั้งปฏิบัติการให้บริการระบบเกมสลากแก่ตัวแทนจำหน่าย
ซึ่งการคิดค่าบริการจะมีระยะตามสัญญา 5 ปีนับจากวันที่เริ่มจำหน่ายสลาก

ฝ่ายฯ ได้ทำการติดตั้งเครื่องจำหน่ายสลากทั่วประเทศจนถึงปลายปี พ.ศ. 2549
พร้อมทั้งอบรมตัวแทนจำหน่ายไปแล้วประมาณ 7,000 เครื่อง แต่จนถึงปัจจุบันสำนักงานสลากฯ
ยังไม่สามารถอนุมัติให้เริ่มดำเนินการจำหน่ายได้เนื่องจากปัญหาหลายๆ ด้าน
จนถึงปัจจุบันมีประเด็นข้อกฎหมายและผลกระทบทางสังคมซึ่งสำนักงานสลากฯ
กำลังพิจารณาเพื่อดำเนินการต่อไป ดังนั้นฝ่ายฯ
จึงจำเป็นต้องบำรุงรักษาระบบเกมสลากและเครื่องจำหน่ายสลากทั่วประเทศเพื่อให้อยู่ในสภาพพร้อมพอที่จะเริ่มจำหน่ายโดยเร็ว

บริษัท ล็อกซเล่ย์ จีเท็ค เทคโนโลยี จำกัด

-   ลักษณะและการจัดหาผลิตภัณฑ์หรือบริการ

บริษัท เกิดจากการร่วมทุนระหว่างกลุ่มบริษัท ล็อกซเล่ย์ จำกัด (มหาชน) และกลุ่มบริษัท GTECH
Corporation เพื่อให้บริการระบบเกมสลากแก่สำนักงานสลากกินแบ่งรัฐบาล
ตามสัญญาจ้างบริการระบบเกมสลาก โดยบริษัทฯ จะต้องออกแบบ จัดหา
ติดตั้งและดำเนินการให้บริการระบบเกมสลากแบบออนไลน์ ภายใต้การควบคุมของสำนักงานสลากฯ
ระบบเกมสลากประกอบด้วยศูนย์ประมวลผลระบบเกมสลากส่วนกลาง (ทั้งศูนย์หลักและศูนย์สำรอง)
ระบบเครือข่ายสื่อสารและเครื่องจำหน่ายสลากทั้งสิ้น 12,000
เครื่องติดตั้งไว้ที่ตัวแทนจำหน่ายที่ได้รับการแต่งตั้งจากสำนักงานสลากฯ ทั่วประเทศ

เทคโนโลยีระบบเกมสลากที่ใช้เป็นของบริษัท GTECH Corporation
ซึ่งเป็นผู้นำในการให้บริการระบบเกมสลากแบบครบวงจรทั่วโลก GTECH ชำนาญในการออกแบบ
ติดตั้งดำเนินการ สนับสนุนระบบคอมพิวเตอร์
และเครือข่ายสื่อสารที่มีความสลับซับซ้อนให้แก่หน่วยงานสลากชั้นนำทั่วโลก
โดยมีลูกค้าใช้บริการรวมไม่ต่ำกว่า 100 รายใน 6 ทวีป

-   การตลาดและภาวะการแข่งขัน

ในปัจจุบันบริษัทฯ
อยู่ระหว่างการประสานงานกับสำนักงานสลากกินแบ่งรัฐบาลในการที่จะเริ่มจำหน่ายสลากด้วยระบบเกมสลากออนไลน์ของบริษัทฯ
ตามสัญญาฯ โดยเร็ว

-   งานที่ยังไม่ได้ส่งมอบและโครงการในอนาคต

ปัจจุบันสำนักงานสลากกินแบ่งรัฐบาล ได้รับมอบเครื่องและระบบเกมสลากจากบริษัทฯ แล้ว
และอยู่ในระหว่างการตัดสินใจกำหนดวันให้เริ่มขายสลากออนไลน์ต่อไป

บริษัท บีพี - คาสตรอล (ประเทศไทย) จำกัด

-   ลักษณะและการจัดหาผลิตภัณฑ์หรือบริการ

บริษัทฯ ร่วมทุนกับบริษัท บีพี ออยล์ จากสหราชอาณาจักรฯ
ดำเนินธุรกิจเป็นผู้ผลิตและจำหน่ายผลิตภัณฑ์น้ำมันหล่อลื่นเครื่องยนต์ ภายใต้เครื่องหมายการค้า
“คาสตรอล” (Castrol) และ “บีพี” (BP)
ซึ่งทั้งสองผลิตภัณฑ์มีศักยภาพทางการตลาดที่ต่างกันและเป็นที่นิยมของผู้บริโภค
วัตถุดิบส่วนใหญ่ที่ใช้ในการผลิตมาจากแหล่งภายในประเทศ บริษัทฯ
สามารถผลิตสินค้าที่มีคุณภาพและเพียงพอต่อความต้องการของลูกค้า อีกทั้งบริษัทฯ
มีการปรับปรุงและพัฒนาเทคโนโลยีสินค้าอยู่ตลอดเวลาเพื่อให้ได้สินค้าที่มีคุณภาพสูงสุดและเหมาะสม
หรือตรงตามความต้องการของลูกค้าได้มากที่สุด

พร้อมกันนี้บริษัทฯ ได้ปรับปรุงแนวทางการกระจายสินค้า โดยส่วนใหญ่ผ่านตัวแทนจำหน่ายของบริษัทฯ
ให้กับลูกค้า เพื่อทำการจัดส่งสินค้าได้สะดวก ถูกต้อง รวดเร็ว
และง่ายต่อการควบคุมดูแลและเข้าถึงผู้บริโภคได้อย่างทั่วถึง

-   การตลาดและภาวะการแข่งขัน

ภาวะการตลาดมีการแข่งขันรุนแรง คู่แข่งขันยังคงใช้กลยุทธ์การตัดราคา จัดรายการโปรโมชั่น
และโฆษณาตามสื่อต่างๆ อย่างต่อเนื่อง บริษัทผู้จัดจำหน่ายน้ำมันหล่อลื่นเครื่องยนต์ 5
อันดับแรกในตลาด ได้แก่ PTT, Shell, Caltex, Exxon/Mobil และบริษัท บีพี – คาสตรอล
(ประเทศไทย) จำกัด สัดส่วนในตลาดของทั้ง 5 บริษัทรวมกันประมาณ 65% และอีก 35% ประมาณ
200 บริษัท เป็นคู่แข่งรายย่อย บริษัทฯ ในฐานะที่เป็นหนึ่งในผู้นำและมีสัดส่วนในตลาดสูง
จึงต้องปรับเปลี่ยนกลยุทธ์และวิธีการต่างๆอย่างสม่ำเสมอ
เพื่อรักษาสัดส่วนในตลาดและรักษาผลประกอบการให้อยู่ในสภาวะที่ยังคงเดินหน้าต่อไปได้
และยังคงยึดหลักการเน้นคุณภาพของสินค้าและการบริการที่ดีเลิศให้กับลูกค้าและผู้บริโภค
เป็นปัจจัยในการประกอบธุรกิจที่สำคัญเสมอ

ลูกค้ากลุ่มเป้าหมาย คือ ลูกค้าทั่วไปที่มียานพาหนะในการเดินทาง และธุรกิจด้านการขนส่ง ทางบก
และทางทะเล รวมถึงอุตสาหกรรมต่างๆ ที่ใช้เครื่องจักรหนัก

-   โครงการในอนาคต

เป้าหมายในอนาคตของบริษัทฯ คือ เป็นผู้นำอย่างเด่นชัดในตลาดน้ำมันหล่อลื่น เครื่องยนต์
กลยุทธ์และนโยบายหลักในการขยายฐานลูกค้าให้เพิ่มมากขึ้น คือการมุ่งเน้นในกลุ่มร้านซ่อม
และอู่รถอิสระสำหรับรถยนต์และรถจักรยานยนต์ โดยอาศัยความสัมพันธ์อันดี
และการพัฒนาให้กลุ่มร้านซ่อมเหล่านี้มีภาพลักษณ์ การบริการและรูปแบบที่โดดเด่นแตกต่างจากคู่แข่ง
และเป็นศูนย์บริการเปลี่ยนถ่ายน้ำมันเครื่องที่มีมาตรฐานภายใต้ชื่อ Castrol Auto Service และ
Castrol Bike Point

บริษัท บลูสโคป สตีล (ประเทศไทย) จำกัด

บริษัท บลูสโคป ไลสาจท์ (ประเทศไทย) จำกัด

-   ลักษณะและการจัดหาผลิตภัณฑ์หรือบริการ

บริษัท บลูสโคป สตีล (ประเทศไทย) จำกัด และ บริษัท บลูสโคป ไลสาจท์ (ประเทศไทย) จำกัด
เป็นบริษัทร่วมลงทุนระหว่าง บริษัท ล็อกซเล่ย์ จำกัด (มหาชน) กับ บลูสโคป สตีล ลิมิเต็ด
(BlueScope Steel Limited)
ซึ่งเป็นบริษัทชั้นนำของออสเตรเลียที่มีการลงทุนมากที่สุดในประเทศไทย
และเป็นผู้นำระดับโลกด้านผลิตภัณฑ์เหล็กเคลือบ
ดำเนินธุรกิจในการผลิตและจำหน่ายผลิตภัณฑ์เหล็กเคลือบสังกะสี เหล็กเคลือบสี
และเหล็กเคลือบผสมระหว่างอลูมิเนียมกับสังกะสี
โดยมีโรงงานผลิตเหล็กที่นิคมอุตสาหกรรมมาบตาพุด
โรงงานเคลือบโลหะผสมด้วยวิธีการชุบร้อนแบบต่อเนื่อง และโรงงานเหล็กเคลือบสี
ปัจจุบันเป็นผู้ผลิตและจัดจำหน่ายแต่เพียงผู้เดียว ในส่วนของเหล็กเคลือบโลหะผสม ZINCALUME
ซึ่งเป็นเหล็กเคลือบโลหะผสมระหว่างอลูมิเนียมกับสังกะสี
มีประสิทธิภาพในการต้านทานการกัดกร่อนและการเกิดสนิม
มีอายุการใช้งานที่ยาวนานกว่าเหล็กเคลือบสังกะสีถึง 4 เท่าตัว และผลิตภัณฑ์เหล็กเคลือบสี CRP
ANTIBACTERIAL WITH FOODGRADE
เป็นเหล็กเคลือบสีที่ได้รับการออกแบบเป็นพิเศษสำหรับการนำไปใช้งานเป็นผนังห้องเย็นในอุตสาหกรรมอาหาร
และได้รับการออกแบบให้ตรงตามเงื่อนไขของ USDA (United States Department of
Agriculture) เพื่อให้เหมาะกับสภาพการใช้งานของผนังห้องเย็นเป็นเวลานาน
ขณะเดียวกันยังเป็นผู้นำเทคโนโลยีด้านการผลิตเหล็กเคลือบที่ทันสมัยสำหรับอาคาร
และอุตสาหกรรมการก่อสร้าง รวมถึงเป็นผู้ผลิตเหล็กรีดสำเร็จรูป (roll former)
เพื่องานก่อสร้างอาคารและงานโครงสร้างอาคารเหล็กสำเร็จรูป (PEB)

-   การตลาดและภาวะการแข่งขัน

การเคลื่อนไหวของราคาเหล็กค่อนข้างผันผวนตามวิกฤตเศรษฐกิจโลก โดยในช่วงไตรมาส 1-3
ราคาปรับตัวสูงขึ้น แต่ในช่วงไตรมาส 4 ราคาปรับตัวลดลงอย่างมาก
ตลาดภายในประเทศโดยรวมมีอัตราขยายตัวที่ลดลงและมีการแข่งขันสูง
เนื่องจากภาวะเศรษฐกิจในประเทศที่ชะลอตัวจากปัจจัยทางการเมืองส่งผลให้มีการเลื่อนการลงทุนในโครงการสาธารณูปโภค
(Mega Project) ของภาครัฐ ทำให้ผู้ประกอบการภายในประเทศชะลอและเลื่อนการลงทุน
ทางบริษัทฯ
ได้ปรับกลยุทธทางการตลาดเพื่อตอบสนองความต้องการของตลาดได้หลากหลายและรวดเร็วยิ่งขึ้น
รวมทั้งการเสนอรูปแบบธุรกิจแบบครบวงจรในลักษณะ Turnkey Project
ในโครงการก่อสร้างอาคารสำเร็จรูปด้วยต้นทุนที่ประหยัดกว่า ทั้งขนาดเล็ก และขนาดใหญ่

ส่วนตลาดต่างประเทศยังคงชะลอตัวอยู่เช่นกัน
ซึ่งเป็นผลจากการขยายตัวทางเศรษฐกิจของกลุ่มประเทศผู้นำทางเศรษฐกิจ
มีแนวโน้มลดลงจากวิกฤตทางสถาบันการเงินในสหรัฐ อย่างไรก็ตามผลิตภัณฑ์ของบริษัทฯ
ที่ผลิตขึ้นมีคุณลักษณะเด่นเฉพาะด้านตามความต้องการของกลุ่มลูกค้าในอุตสาหกรรมต่างๆ
ทำให้บริษัทฯ ยังคงได้เปรียบในการแข่งขัน
และสามารถเพิ่มสัดส่วนในการส่งออกสินค้าไปยังตลาดต่างประเทศ

-   โครงการในอนาคต

บริษัทฯ มุ่งเน้นการเพิ่มสัดส่วนในตลาดวัสดุก่อสร้างภายในประเทศ
โดยเฉพาะจากผลิตภัณฑ์ใหม่ที่มีคุณลักษณะเด่นเฉพาะด้าน ที่สามารถตอบสนองความต้องการลูกค้า
เช่น ผลิตภัณฑ์เหล็กเคลือบสังกะสี ZINCALUME และผลิตภัณฑ์เหล็กเคลือบสี CRP ANTIBACTERIAL
WITH FOOD GRADE และผลิตภัณฑ์เหล็กเคลือบสี CLEAN COLORBOND ที่มีหลากสีสันมากขึ้น
รวมทั้งมุ่งเน้นการวิจัย และพัฒนาผลิตภัณฑ์อย่างต่อเนื่อง

บริษัท ไทยไฟเบอร์ออพติคส์ จำกัด

-   ลักษณะและการจัดหาผลิตภัณฑ์หรือบริการ

บริษัท ไทยไฟเบอร์ออพติคส์ จำกัด (TFOC) เป็นบริษัทร่วมทุนระหว่างบริษัท ล็อกซเล่ย์ จำกัด
(มหาชน) และบริษัท บางกอก เทเลคอม จำกัด
ผู้ผลิตเคเบิลโทรศัพท์ตัวนำทองแดงชั้นแนวหน้าของประเทศไทย
ภายใต้การถ่ายทอดเทคโนโลยีการออกแบบและผลิตสายเคเบิลใยแก้วนำแสงระดับโลกจาก The
Furukawa Electric Co., Ltd. ประเทศญี่ปุ่น ตามมาตรฐานสากลเทียบเท่ากับ ITU
(International Telecommunication Union) G.652 D เป็นอย่างน้อย
สำหรับเส้นใยแก้วแบบ Single Mode และ Multi Mode
เพื่อรองรับเทคโนโลยีการใช้งานในปัจจุบัน โดยไม่ต้องเปลี่ยนเคเบิลในภายหลัง นอกจากนี้บริษัทฯ
ยังได้เตรียมผลิตเคเบิลใยแก้วนำแสง(G.657A) แบบเดินโค้งงอได้ในอาคารด้วย

ทั้งนี้ บริษัทฯ ให้ความสำคัญกับปัญหาสิ่งแวดล้อมด้วยเช่นกัน
โดยทำการออกแบบและผลิตผลิตภัณฑ์ที่เป็นมิตรกับสิ่งแวดล้อมตามมาตรฐานสากล ISO 14001
บริษัทฯ ได้รับการรับรองระบบคุณภาพ ISO 9001:2000 และ ISO 14001:2004
จากผู้ให้การรับรองระดับโลก BUREAU VERITAS (BVQI)

-   การตลาดและภาวะการแข่งขัน

ประเทศไทยกำลังขยายเครือข่ายโครงข่ายโทรคมนาคม 3G
ความต้องการใช้งานอินเทอร์เน็ตความเร็วสูง (Broadband) มากขึ้นทั้งในและนอกสถานที่
การรับข้อมูลข่าวสารทั้งภาพและเสียง (Multi Media) ในอุปกรณ์ไฮเทคทั้งหลาย
ยังคงต้องอาศัยโครงข่ายใยแก้วนำแสงเป็นหลัก ดังนั้น
กระทรวงอุตสาหกรรมจึงได้ปรับปรุงมาตรฐานบังคับใหม่ มอก. สำหรับเคเบิลใยแก้วนำแสง
ให้ผู้ผลิตและผู้นำเข้าต้องได้รับใบอนุญาตทำผลิตภัณฑ์อุตสาหกรรมที่มีพระราชกฤษฎีกากำหนดให้ต้องเป็นไปตามมาตรฐาน
หรือนำเข้าสายเคเบิลใยแก้วนำแสงที่จำหน่ายในประเทศไทย
ซึ่งจะต้องขอรับใบอนุญาตใหม่ให้ผลิตได้ครบทุกชนิดตามการใช้งานของลูกค้าในประเทศไทย บริษัทฯ
ได้ดำเนินการผลิตและจำหน่ายสินค้าให้กับหน่วยงานของภาครัฐ รัฐวิสาหกิจ และเอกชน
อีกทั้งได้รับการสนับสนุนจากบริษัทแม่ให้ดูแลตลาดอาเซียน โดยส่งออกสินค้าไปยังประเทศเวียดนาม
สิงคโปร์ อินโดนีเซีย เป็นต้น

ด้วยความต้องการของตลาดภายในประเทศยังคงมีสูงอยู่
ทำให้นอกจากต้องแข่งขันกับผู้ผลิตในประเทศแล้วยังมีคู่แข่งรายใหม่ๆ
จากหลายประเทศทั้งสหรัฐอเมริกา ยุโรป ญี่ปุ่น เกาหลี จีนและอินเดีย
โดยส่วนใหญ่ใช้ราคาเป็นปัจจัยหลักในการทำตลาด
ซึ่งลูกค้าที่ซื้อผลิตภัณฑ์ที่ไม่ได้มาตรฐานที่ดีพอต้องเสียหายจากโครงข่ายที่ไม่เสถียร
ไม่ได้ประสิทธิภาพเพียงพอ อายุการใช้งานน้อย ต้องบำรุงรักษาเปลี่ยนเคเบิลใยแก้วนำแสงใหม่
ทำให้ต้องลงทุนใหม่อีกครั้ง
เป็นการสูญเสียทั้งในส่วนของผู้ใช้งานเองและผลประโยชน์ของประเทศชาติ บริษัทฯ
ได้ดำเนินการเผยแพร่ให้ผู้ซื้อ ผู้ใช้ ตระหนักในการเลือกลงทุน
การใช้ผลิตภัณฑ์ให้ถูกต้องตามวัตถุประสงค์ในการใช้งานของลูกค้าแต่ละรายเพื่อให้ได้ของดีมีคุณภาพตามความเหมาะสม

-   งานที่ยังไม่ได้ส่งมอบและโครงการในอนาคต

บริษัทฯ มีโครงการ UNINET ร่วมกับบริษัท ล็อกซเล่ย์ จำกัด (มหาชน) มูลค่าผลิตภัณฑ์ 81
ล้านบาทภายใน 3 ปี

บริษัทฯ ยังคงพัฒนาผลิตภัณฑ์เพื่อให้เหมาะสมกับการใช้งาน และงบประมาณของลูกค้าอย่างต่อเนื่อง
โดยได้ออกแบบผลิตภัณฑ์ใหม่ๆ ที่มีขนาดเล็ก เบา และถูก สำหรับงานบริการ
นอกจากนี้ยังได้พัฒนาผลิตภัณฑ์เพื่อรองรับโครงข่าย FTTX indoor and outdoor สำหรับตลาด
Broadband แล้ว

  -----------------------------------------------------------------------
  หน่วยงานสนับสนุน

  -----------------------------------------------------------------------

กลุ่มบริหารและการเงิน

-   หน้าที่และความรับผิดชอบของหน่วยงาน

กลุ่มฯ ดูแลรับผิดชอบด้านการเงิน บัญชี ธุรการ กฎหมายและระบบสารสนเทศ โดยประกอบด้วย
ฝ่ายบริหารการเงิน ฝ่ายบัญชีบริหาร ฝ่ายบริหารและธุรการ ฝ่ายการเงินและสินเชื่อ
ฝ่ายกฎหมายต่างประเทศ ฝ่ายกฎหมายและหลักทรัพย์ และฝ่ายระบบสารสนเทศ

-   ผลการดำเนินงานในปีที่ผ่านมาและโครงการในอนาคต

ในปี 2552 กลุ่มฯ มีนโยบายปฏิบัติงานด้านบัญชีให้สอดคล้องตามมาตรฐานการบัญชีที่รับรองทั่วไป
ซึ่งประกาศใช้โดยสภาวิชาชีพบัญชี รวมทั้งมีนโยบายด้านการเงินในการรักษาสภาพคล่องทางการเงิน
และใช้เครื่องมือทางการเงินทุกประเภทให้เกิดประโยชน์สูงสุด
และบริหารต้นทุนทางการเงินให้มีประสิทธิภาพมากที่สุด
รวมทั้งรวบรวมข้อมูลของลูกค้าเสนอแก่กลุ่มธุรกิจ
เพื่อเป็นข้อมูลพื้นฐานประกอบการพิจารณาตัดสินใจในการขาย
เพื่อลดความเสี่ยงและตัดสินใจขายอย่างระมัดระวัง
และประสานงานกับกลุ่มธุรกิจในการดำเนินการเร่งรัดเก็บหนี้ นอกจากนี้กลุ่มฯ
ยังมีการควบคุมปริมาณสินค้าคงคลังให้มีการหมุนเวียนเร็วและในระดับที่เหมาะสมเพื่อป้องกันมิให้ใช้เงินทุนหมุนเวียนสูงเกินไป
รวมทั้งสนับสนุนฝ่ายต่างๆ
ในการให้ข้อมูลเชิงวิเคราะห์เพื่อการบริหารงานให้มีประสิทธิภาพมากยิ่งขึ้น
พร้อมทั้งติดตามงานโครงการต่างๆ ตั้งแต่เริ่มประมูลจนถึงงานแล้วเสร็จ
โดยใช้ระบบสารสนเทศช่วยในการทำงานให้รวดเร็วยิ่งขึ้น

ในปี 2553 กลุ่มฯ ยังคงต้องเน้นการดูแลและประสานงานกับกลุ่มธุรกิจอย่างต่อเนื่อง
โดยเฉพาะอย่างยิ่งในเรื่องการเงินอย่างระมัดระวัง เนื่องจากปัจจุบันบริษัทฯ
มีโครงการที่สามารถประมูลงานได้และกำลังดำเนินการยื่นประมูลจากหน่วยงานต่างๆ อีกมาก
จากนโยบายกระตุ้นเศรษฐกิจของรัฐบาล (Stimulus package)
จึงจำเป็นต้องใช้เงินทุนหมุนเวียนอย่างรอบคอบ
รวมทั้งเน้นเจรจาต่อรองให้ได้ต้นทุนทางการเงินที่ดีทีสุดสำหรับบริษัทฯ

ฝ่ายบริหารและธุรการ

-   หน้าที่และความรับผิดชอบของหน่วยงาน

ฝ่ายฯ มีหน้าที่จัดซื้อจัดหาทรัพย์สิน และของใช้สิ้นเปลืองตามที่ฝ่ายต่างๆ แจ้งขอมา
รวมทั้งดูแลจัดจ้าง แม่บ้าน พนักงานธุรการ และพนักงานรักษาความปลอดภัย จัดหายานพาหนะ
และงานด้านสาธารณูปโภคต่างๆ ทุกประเภท เช่น ไฟฟ้า น้ำประปา โทรศัพท์ เป็นต้น นอกจากนี้
ฝ่ายฯ รับผิดชอบในเรื่องงานบริการสำนักงานทั่วไป การตรวจนับทรัพย์สินประจำปีของบริษัทฯ
รวมถึงทำประกันภัยทรัพย์สินของบริษัทฯ

-   ผลการดำเนินงานในปีที่ผ่านมาและโครงการในอนาคต

ฝ่ายฯ ปฏิบัติหน้าที่และให้บริการแก่ฝ่ายต่างๆ ซึ่งเปรียบเสมือนลูกค้าของฝ่ายฯ ด้วยความรอบคอบ
โปร่งใส และยึดถือตามหลักเกณฑ์และกฎระเบียบของบริษัทฯ อย่างเคร่งครัด
เพื่อให้การปฏิบัติงานเป็นไปด้วยความถูกต้อง รวดเร็ว มีประสิทธิภาพ และประหยัดค่าใช้จ่าย
โดยนำแนวคิดเรื่องอนุรักษ์พลังงานแบบมีส่วนร่วมมาปรับใช้ภายในบริษัทฯ ฝ่ายฯ
ได้มีการปรับปรุงการทำงานอยู่เสมอโดยนำเทคโนโลยีต่างๆ
เข้ามาช่วยในการทำงานเพื่อเพิ่มประสิทธิภาพงานบริการให้ดียิ่งๆ ขึ้น เช่น
การแจ้งค่าใช้จ่ายที่เกิดขึ้นของฝ่ายต่างๆ ทางอีเมล์ การเรียกดูค่าใช้โทรศัพท์พื้นฐานของฝ่ายต่างๆ
การแจ้งซ่อมบำรุง การนำเสนอข้อมูล ข่าวสาร การประชาสัมพันธ์ต่างๆ ผ่านระบบออนไลน์

สำหรับปี 2553 ฝ่ายฯ มุ่งเสนองานบริการโดยเน้นคุณภาพและมาตรฐานในการให้บริการ
เพื่อสนับสนุนงานของฝ่ายต่างๆ
อีกทั้งดำเนินโครงการอนุรักษ์พลังงานแบบมีส่วนร่วมอย่างต่อเนื่องต่อไป

ฝ่ายตรวจสอบภายใน

-   หน้าที่และความรับผิดชอบของหน่วยงาน

ฝ่ายตรวจสอบภายในเป็นหน่วยงานอิสระ มีหน้าที่ในการตรวจสอบ กำกับดูแล
และการสอบทานความเพียงพอของระบบการควบคุมภายในของบริษัทฯ และบริษัทในเครือ
ความมีประสิทธิภาพ การปกป้องทรัพย์สินของบริษัทฯ
ให้เป็นไปตามกฎระเบียบและกฎหมายที่เกี่ยวข้อง
รวมถึงการดูแลการบันทึกรายการและความเชื่อถือได้ของรายงานทางการเงิน
การให้คำเสนอแนะเพื่อแก้ไขให้ดีขึ้น
 การตรวจสอบรายการที่เกี่ยวโยงกันรวมถึงการสอบทานการเปิดเผยข้อมูล และหน้าที่ในการตรวจสอบอื่นๆ
ตามที่ได้รับมอบหมาย อีกทั้งให้คำปรึกษา วิเคราะห์และประเมินผลการดำเนินงาน
ตลอดจนติดตามผลการตรวจสอบ เพื่อให้มั่นใจได้ว่ากระบวนการปฏิบัติงานและกิจกรรมต่างๆ
ที่สำคัญของบริษัทฯ
และบริษัทในเครือได้ดำเนินไปอย่างถูกต้องมีประสิทธิภาพและประสิทธิผลตามเป้าหมายที่วางไว้

-   ผลการดำเนินงานในปีที่ผ่านมาและโครงการในอนาคต

ฝ่ายตรวจสอบภายในได้ดำเนินการตรวจสอบ ควบคุม กำกับดูแลระบบการควบคุมภายใน
และให้คำปรึกษาทั้งทางด้านบัญชีและภาษีอากรให้แก่ฝ่ายต่างๆ ของบริษัทฯ และบริษัทในเครือ
และกำกับดูแลการทำรายการที่เกี่ยวโยงกัน
โดยจัดให้มีระบบการควบคุมและรายงานที่ชัดเจนสำหรับการทำรายการที่เกี่ยวโยงกัน
เพื่อให้เกิดความมั่นใจว่าบริษัทฯ
ได้มีการดำเนินการที่เป็นไปตามหลักเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์
(ก.ล.ต.) และตลาดหลักทรัพย์แห่งประเทศไทย (ต.ล.ท.) แล้ว รวมทั้งช่วยเหลือ
และสนับสนุนการพัฒนาระบบงานของฝ่ายต่างๆ ภายในบริษัทฯ ให้มีระบบการควบคุมภายในที่ดี
ส่งผลให้งานต่างๆ ที่เกิดขึ้นบรรลุตามเป้าหมายของบริษัทฯ
ซึ่งการกำกับดูแลการปฏิบัติงานในเรื่องต่างๆ ต้องเป็นไปตามกฎระเบียบของบริษัท กฎหมาย
และข้อบังคับต่างๆ ของทางราชการ

นอกจากนี้ฝ่ายฯ ยังได้ร่วมกับหน่วยงานอื่นในบริษัทฯ
ทำการพัฒนาระบบการจัดการบริหารความเสี่ยงทั้งองค์กรให้มีประสิทธิภาพอย่างต่อเนื่อง
สนับสนุนผลักดันให้เกิดความร่วมมือในการบริหารความเสี่ยงทุกระดับขององค์กรอย่างเหมาะสมและมีประสิทธิภาพ
ในขณะเดียวกันยังคงให้ความสำคัญต่อข้อเสนอแนะหรือข้อคิดเห็นจากผู้สอบบัญชีภายนอก
เพื่อพัฒนาระบบงานของบริษัทฯ ให้มีประสิทธิภาพมากยิ่งขึ้น

จะเห็นได้ว่าบริษัทฯ ได้ให้ความสำคัญต่อการมีระบบการควบคุมภายในอย่างต่อเนื่อง
ตามแนวทางการกำกับดูแลที่ดีและตามหลักธรรมาภิบาล
โดยมีฝ่ายตรวจสอบภายในเป็นกลไกหลักในการสร้างเสริม
และควบคุมระบบการควบคุมภายในให้มีความเหมาะสมเพียงพอ

ฝ่ายสื่อสารองค์กร

-   หน้าที่และความรับผิดชอบของหน่วยงาน

ฝ่ายฯ มีหน้าที่ดูแลและสนับสนุนการดำเนินกิจกรรมทางด้านประชาสัมพันธ์ โฆษณา
จัดกิจกรรมการตลาดและสังคม รวมทั้งดูแลงานด้านสื่อสิ่งพิมพ์ต่างๆ ที่สำคัญ เช่น ปฏิทิน
เว็บไซต์ของบริษัท และงานด้านศิลปกรรมต่างๆ

-   ผลการดำเนินงานในปีที่ผ่านมาและโครงการในอนาคต

ปี 2552 ฝ่ายฯ ได้ดำเนินการด้านงานประชาสัมพันธ์ โฆษณา
และกิจกรรมส่งเสริมการตลาดสนับสนุนกลุ่มธุรกิจต่างๆของบริษัทอย่างต่อเนื่อง ที่สำคัญเช่น
โครงการสลากออนไลน์ โครงการระบบรักษาความปลอดภัยสนามบินสุวรรณภูมิ
และการเปิดตลาดผลิตภัณฑ์ใหม่ของกลุ่มธุรกิจการค้า รวมทั้งดูแลงานด้านศิลปกรรม สื่อสิ่งพิมพ์ต่างๆ
ตลอดจนร่วมประสานงานกิจกรรมทั้งภายใน และภายนอก เช่น งานชมรมกอล์ฟ ชมรมพนักงาน
งานเลี้ยงรับรอง ถ่ายภาพ งานประชุมต่างๆ และงานกิจกรรมสังคมร่วมกับหน่วยงานภายนอก ฯลฯ

สำหรับปี 2553 ฝ่ายฯ ยังคงให้บริการแก่กลุ่มธุรกิจภายในบริษัทล็อกซเล่ย์ และบริษัทย่อย
เป็นลำดับแรก โดยจะมุ่งเน้นงานทางด้านประชาสัมพันธ์ โฆษณา งานส่งเสริมกิจกรรมการตลาด
สังคมและงานติดต่อกับสื่อมวลชน เหมือนเช่นที่ผ่านมา

ฝ่ายทรัพยากรบุคคล

-   หน้าที่และความรับผิดชอบของหน่วยงาน

ฝ่ายฯ มีหน้าที่รับผิดชอบในการบริหารและพัฒนาทรัพยากรบุคคล โดยดำเนินการ
ประสานงานและให้คำปรึกษาในเรื่องการบริหารค่าจ้างและสวัสดิการ การสรรหาบุคลากร
การกำหนดกลยุทธ์ด้านทรัพยากรบุคคล โดยเฉพาะอย่างยิ่งในเรื่องการวางแผนและพัฒนาบุคลากร
ให้บรรลุตามภารกิจและวิสัยทัศน์ของบริษัทฯ
โดยเน้นการปรับตัวให้สอดคล้องกับสภาวะแวดล้อมและการแข่งขันทางธุรกิจ
เน้นการบริหารงานเชิงรุก และนำเทคโนโลยีสารสนเทศเข้ามาช่วยในการทำงาน

-   ผลการดำเนินงานในปีที่ผ่านมาและโครงการในอนาคต

ในระหว่างปี 2552 บริษัทฯ วางเป้าหมายในการนำระบบ Competency
เข้ามาช่วยเสริมประสิทธิภาพการทำงานให้เต็มที่ โดยฝ่ายฯ
ได้ดำเนินการเรื่องการพัฒนาบุคลากรอย่างจริงจัง โดยเน้นให้เกิดการเพิ่มพูนทักษะ ความรู้
ความสามารถทั้งในเรื่องงานปัจจุบันและเตรียมความพร้อมสำหรับการเจริญเติบโตของบุคลากรในอนาคต
ฝ่ายฯ
ยังคงสานต่อการจัดกิจกรรมเพื่อส่งเสริมการสื่อสารภายในและกิจกรรมพนักงานสัมพันธ์ในรูปต่างๆ
เพื่อให้พนักงานได้มีส่วนร่วมมากขึ้น และมีความสัมพันธ์อันดีในหมู่พนักงาน อาทิเช่น
กิจกรรมส่งเสริมสุขภาพภายใต้ชื่อ “Health Update” กิจกรรมธรรมบรรยายภายใต้ชื่อ
“จากโต๊ะทำงานสู่ลานธรรม” ฝ่ายฯ ยังให้ความสำคัญกับเรื่องการสืบทอดตำแหน่งงาน
(Succession Planning) โดยเฉพาะในระดับบริหาร
เพื่อให้การดำเนินงานและธุรกิจของบริษัทฯ เป็นไปอย่างราบรื่น

ในปี 2553 ฝ่ายฯ จะยังคงให้ความสำคัญกับการพัฒนาพนักงานทั้งในระดับบริหารและระดับปฏิบัติการ
โดยกำหนด Competency, Job Evaluation, Career Development และ
เชื่อมโยงกับระบบการจ่ายค่าตอบแทนอย่างเป็นรูปธรรมมากขึ้น
เพื่อเสริมสร้างประสิทธิภาพและประสิทธิผลที่ดียิ่งขึ้น นอกจากนี้ ฝ่ายฯ จะเน้นการประสานงาน
การใช้ทรัพยากรของฝ่ายทรัพยากรบุคคลของกลุ่มล็อกซเล่ย์เพื่อให้เกิดประสิทธิภาพและประสิทธิผลมากที่สุด